Ёш китобхонларнинг мутолаа маданияти синовдан ўтди — Қўқон Садоси — Қўқон шаҳрининг расмий янгиликлари\n2018-07-12 2018-08-08 от Qo'qon Sadosi\t/\nПрезидентимиз ташаббуси билан асос солинган “Ёш китобхон” кўрик-танлови кўпларнинг эътирофига сазовор бўлди. Қувонарлиси, Ёшлар иттифоқи томонидан ташкил этилган мазкур танловнинг илк ғолиблари сафида ҚДПИ талабаси Шарофат Исмоилова ҳам бор. У китобхонлик борасида ўзининг юксак маданиятини намоён этиб, “Президент совғаси” соҳибасига айланди. Эътироф этиш керакки, бугун Шарофатга ҳавас қилувчи ҳамшаҳар ёшларимиз кўпчиликни ташкил этмоқда. Буни “Ёш китобхон” танловининг 20-30 ёшлилар ўртасида бўлиб ўтган шаҳар босқичи мисолида ҳам кўриш мумкин.\nЎзбекистон Ёшлар иттифоқи шаҳар кенгашига “Ёш китобхон” танловида иштирок этиш мақсадида 20-30 ёш тоифасидаги талабалар, уюшмаган ёшлар вакиллари, ҳарбийлардан 90 га яқин ариза келиб тушди.\nҚДПИ ахборот-ресурс марказида бўлиб ўтган танловда улар ўзбек ва жаҳон адабиёти, буюк адибларимиз ҳаёти ҳамда ижодига оид 50 та тест саволига онлайн тарзда жавоб беришди.\n— Институтимизда китобхонлик маданиятига катта эътибор қаратилади. Албатта, бу борада Президентимиз томонидан имзоланган тегишли ҳужжатлар муҳим дасуриламал бўлмоқда, — дейди ҚДПИ талабаси Зарина Ўришова. — Яқинда Одил Ёқубовнинг “Улуғбек хазинаси” романини ўқиб тугатдим. Мутолаа завқини ҳеч нарса билан қиёслаб бўлмайди. Бугунги танлов ҳам бизларнинг китобхонлик маданиятимизни янада юксалтиришга хизмат қилади. Ниятим ушбу танловнинг барча босқичларида муваффақиятли иштирок этиб, “Президент совғаси”га эга бўлиш.\nТанлов 10 ёшдан 14 ёшгача, 15 ёшдан 19 ёшгача бўлган ёшлар ўртасида ҳам шу тарзда бўлиб ўтмоқда. 86 дан юқори балл тўплаган ёшлар танловнинг кейинги босқичига йўл олишади.\nЎқиганлар сони: 532\nПредыдущая записьШаҳримизнинг маъмурий ҳудуди кенгайиши кутилмоқда\nСледующая записьАҳоли муаммоларига самарали ечим топиш – эътиборда


Акром Малик: ҲАҚИҚАТДАН КЎЗ ЮМИБ ЎТСАК…кўзларимиз оқиб тушмайдими? (Эрта никоҳнинг "зарарлари")Haqida.net\nДилмурод Жумабоев: АҚШ, сал ўзингни бос! Ўзбекистон Сэм тоғанинг холаси маҳридаги вилоят эмас!\nЎткир Ҳошимов: Жинни бўлиш осон экан\nУйда ёлғиз қолган эркак кундалигидан\nЎзбек ипак маҳсулотлари Европани забт этишни бошлади\nПрезидент: «Энди ривожланиш нуқтаи назаридан ҳаракат қилган одамгагина ер берамиз»\nАҳмаджон Мелибоев: Журналистга журъат керакми?\nШавкат Мирзиёев: «Ўзбекистонда даромад қилмасдан яшайдиган замонлар тугади!»\nHome Bloggerlar Акром Малик: ҲАҚИҚАТДАН КЎЗ ЮМИБ ЎТСАК…кўзларимиз оқиб тушмайдими? (Эрта никоҳнинг “зарарлари”)\non: Noyabr 20, 2017 In: Bloggerlar\nОила ҳақида ижобий қарашларнинг ҳаммасига тўлиғича қўшиламиз ва бу фикрларнинг аксарияти Сизга таниш бўлганлиги учун иқтибослар келтириб ўтирмаймиз.\nОилаларнинг инқирози Ғарбни маънавий таназзулга олиб келганлиги ҳам Сизга маълум. Бизда оилаларни сақлаб қолиш айни пайтда долзарб вазифадир. Чунки оилани қуриш осон, уни сақлаш мушкул бўлиб қолди.\nМаълумки, иморат қурар экансиз, унинг пойдеворига алоҳида диққат қаратасиз. Чунки пойдевори бўш иморат эртага бўладиган шамолга ҳам, ёмғирга ҳам дош бера олмайди. Оилаларни барпо қилишда пойдеворнинг мустаҳкамлиги энг муҳим нуқтадир. Ана шунда тақдир водийсидаги синов бўронлари ҳам, йўқчилик жазирамаси ҳам уни йиқитишдан ожиз қолади.\nАйни пайтда эрта никоҳнинг зарарлари ҳақида кўп ва хўп бонг урилмоқда. Албатта, бунинг замирида ўзбек оиласининг келажаги учун кучли қайғуриш мавжуд. Бонг ураётганларнинг ҳаммаси ҳам ёш келин-куёвлар бахтли бўлсин дейди. Тушган жойида тиниб кетсин дейишади.\nКасални даволаш учун унга ташхис қўядилар, сўнг дори буюрадилар. Бироқ ташхис хато бўлса-чи? Дори ноўрин берилса-чи?..\nОилалаларнинг мустаҳкам бўлиши учун эрта никоҳнинг олдини олиш қанчалик тўғри? Баъзан ўйлаб қоламан: эрта никоҳнинг зарари кўп экан, кеч никоҳда заҳар йўқми, ишқилиб?\nКелинг, эрта никоҳ учун қўйилаётган айбловларга диққат қаратсак:\nЁш вужуд оила қуришга жисмонан тайёр бўлмайди. Мана, фалон жойда ўн олти ёшли қиз эрга тегибди ва, масалан, туға олмай қийналиб қопти.\nЁш йигит-қизлар оила қуришга маънан тайёр бўлмайди. Дейлик, хотинини боқа олмайди, оиланинг мазмун-моҳиятини билмайди, ҳеч нарсага тушунмайди\nТўғри гапга ўхшайди, а? Келинг, энди ҳаётимизга реал назар ташлаймиз.\nЭътибор берганмисиз, ўғлингиз олтинчи синфга ўтганда синфдош қизлардан бирига хат ёза бошлайди. Еттинчи синфга ўтганда эса кўзлари беқарор бўлиб қолади. Саккизинчи синфда эса ҳар хил эротик, порнографик “анекдот”ларни эшитиб, қотиб-қотиб кулади. Тўққизинчи синфда эса синф раҳбарининг шикояти кўпаяди. Коллежнинг биринчи курсида эса аллақачон телефонда қизлар билан узоқ вақт “суҳбат қуради”, учрашувларга чиқади, гоҳида севги-муҳаббат ҳақидаги фильмларни берилиб кўради, муттасил равишда севги-муҳаббат ҳақида “қўшиқ”ларни тинглайди.\nЭътибор берганмисиз, қизингиз тўртинчи синфни битириш оқшомига лабларини, кўзларини бўяб, юзларига пудра суркаб боряпти. Бешинчи синфида эса шим кийишга ўтади, мини юпка кийишга ишқивоз бўлади, олтинчи синфда эса синфдош болаларни назарига ҳам илмайди, дугоналари билан юқори синф йигитларининг қанчаси унга севги изҳор қилгани ҳақида суҳбатлашади. Еттинчи, саккизинчи ва тўққизинчи синфларида эса учрашувларга чиқишга ўрганади, ижтимоий тармоқларда фаоллашади, ўзининг турли шаклдаги очиқ-чочиқ сувратларини профилига жойлайди ва ҳоказо.\nБу ҳамма учун хос ҳолат эмаслиги аниқ, гап шундаки, омманинг катта қисмида шу сюжет кузатилмоқда. Қолаверса, болангиз ўтиш ёшига етганда жиззаки бўлиб қолиши, сизнинг танловингизга рози бўлмай, “ўзим қиламан”га ўтиши ҳақида гапириб ўтирмадик.\nЭҳтимол, сиз буларни кўрмаган бўлсангиз керак. Эҳтимол, сиз қуйидагилардан ҳам бехабарсиз: ўсмир болангиз шаҳвоний фильмлар томошасини севади; “кальготка” кийган жувонларни кўрса ҳам, безовта бўлиб қолади; оқшом тушса, “дўст”лари билан “суҳбат қуриш” учун шошилади; коллежга кирганда эса фоҳишахона ва фоҳишаларнинг манзилларига астойдил қизиқади.\nЭҳтимол, сиз яна қуйидагилардан ҳам бехабарсиз: болангиз тинимсиз сўкинади; оёғи тилинса, кўйлаги нимагадир илинса шўрлик онасини “бўралаб” эслайди; “дўст”лари унга, у “дўст”ларига фақат ҳақоратли жумлалар билан мурожаат қилади; гомосексуализмга қизиқади, ҳатто, уни амалда қўллаш ҳақида ҳам ўйлаб қолади.\nШошманг, муҳтарам жаноб, бу менга тегишли эмас деб жаҳлингиз чиқмасин! Бу табиий ҳол дея хотиржам ҳам бўлманг! Ёки болам шундай бўлса-я деб даҳшатга ҳам тушманг!\nСовуққон тарзда таҳлилда давом этиш учун ижозат беринг.\nБолангиз ичиш ва чекишга ўрганади, турли базм ва кечаларга “ташриф буюради”; турли боғларга бориб, дарахтлар панасида ёки сайҳон жойда ҳам бир бегона қизни бағрига қаттиқ босади, ғусл вожиб ҳам бўлиб қолади, буни “муҳаббат” деб аташи ҳам мумкин.\nҚизингиз кўкрагини очиб кийинади, юпкаси сонларини ёпа олмай ҳалак; йигитлар билан учрашувга чиқади, бегона йигитнинг бақувват қўлларида тўлғонади, жисмида турли ҳолатлар рўй беради, кечқурун уйга келиб сизга чой қуйиб узатади.\nБуларнинг ҳаммаси ўн беш-ўн олти ёшлардан кейин бошланади. Сиз эса бу ёшни турмуш қуриш учун эрта деб ўйлайсиз ва болангизни камида йигирма уч-йигирма тўртга тўлишини кутасиз. Ўтаётган йиллар боламни “оилавий ҳаёт”га тайёрлаяпти деб ўйлаб юраверасиз.\nТаксист ҳикоя қилади:\n“Битта қиз бор эди. Вилоятлик йигит билан “юрди”, кейин совчи келиб қолди, йигит тўй куни қизни ўз вилоятига обориб “тиктириб” келди, кечқурун никоҳ бўлди, қиз чимилдиққа кириб кетди”.\nЭътибор берганмисиз, ёши улғайган, масалан, йигирма беш ёшдан ошган йигитлар уйлана олмай қийналиб қолади.\n“Ҳа, нега уйланмаяпсан?”\n“Яхши қиз тополмаяпман…”\nЯхши қизга қирғин келганми?\nГап унда эмас, гап шундаки, йигит “ҳамма йўл”га “юриб чиққан”, шўрликнинг қизларга нисбатан ишончи йўқолган; унинг кўзига ҳамма қизлар “бошқача” кўринади. Кейин нима дейди: “Ёшроқ эканимда уйланиб олсам бўларкан!”\nЯна бир жиҳат шуки, туппа-тузук, чин маънодаги туппа тузук йигитлар ҳам “яхши қиз” топа олмаяпти. У атрофни кузатиб шундай хулосага келган.\nЭҳтимол, каминага қарата ҳаётни қоп-қора рангга бўяб қўйдинг деб ўйларсиз. Аммо ҳақиқатнинг олдидан қандай қилиб кўзларимизни юмиб ўта оламиз? Ҳақнинг қошида юмилган кўзларимиз эртага ўйилиб тушмасмикин?..\nТасаввур қилайлик: ҳар куни чойхонга чопмай қўйдингиз; чекишни ташладингиз; фоҳишахоналардан қадам уздингиз; бегона аёлларга кўз қисишни бас қилдингиз; ичишни камайтирдингиз; уйга эрта қайта бошладингиз; телевизорни ўчириб қўйишни ўргандингиз; китобхон дўстларингиз билан маслаҳатлашиб, кечқурунлари китоб мутолаа қилишга вақт ажратяпсиз; асосийси, ўйлаб кўринг-а, болангиз билан узоқ вақт гурунг қурасиз, унинг ўй-хаёлларидан, муаммолардан хабардорсиз; ҳар куни унинг кундалигини текширасиз, бирга китоб мутолаа қиласиз – болангиз овоз чиқариб ўқийди, сиз тинглайсиз; бирга эрталаб стандионда югурасиз, турникка тортинасиз; болангизни уста ҳунармандлардан бирига шогирдликка берасиз, дейлик, сартарош ёки дурадгорга, унинг ишларига қизиқасиз, ясаган нарсаларини кўрасиз, рағбатлантирасиз… Унинг орзуларига қизиқасиз, мустақил ва тўғри қарор қабул қилишга ўргатасиз. Оиланинг масъулиятини, ҳалол йўл билан тирикчилик қилишнинг ҳикматидан уни хабардор қиласиз.\nАна энди ўғил ёки қизингизни ўн етти ёки ўн саккиз, борингки, йигирма ёшида оилали қилиб қўйдингиз. Қандай бўларкин?.. Энди ҳам болангиз оила қуришга тайёр бўлмайдими? Нима деб ўйлайсиз? Унга туя гўштини едиришга ҳожат қоладими?\nАслида, болаларнинг жисми балоғатга етмоқда, аммо ақллари балоғатга етмаяпти. Қисқа қилиб айтганда, болани маърифатли қилиб улғайтириш масаласани кун тартибига қўймоқдамиз.\n…Бу гапларимни ўқиб, жуда ширин қолип, жуда ширин хаёллар деб ўйлаб қолмадингизми? Амалга ошмайдиган утопия деган хулосага келмадингизми?\nКелинг, яна таҳлил қиламиз: камина юқорида келтирганим – турмушимизнинг оғриқли нуқталарини санаб ўтганим тушкунликка берилишми ёки сизнинг: “Гапларинг утопия!” – деган хулосангиз?\n“Эрта никоҳнинг зарарлари” ҳақида жар солмасдан, ёшларни ҳаётга тўғри тайёрлаш ҳақида гапирсак бўлмайдими? Гуноҳлардан нафсни тийиш, фарзандга дўст бўлиш, ўзимизни тарбиялаш ҳақида кўпроқ қайғурсак бўлмайдими? Қуруқ гапларни вайсайвермасдан, ўз сўзимизга ўзимиз амал қилиш ҳақида қайғурсак яхши эмасми?\nЮқорида оила – гуноҳларни тўсувчи парда эканлигига диққат қаратдик. Шу ўринда масаланинг бошқа томонига диққат қаратиш лозим.\nБу илм йўлидаги инсонларга тегишли масала. Маълумки, илм йўли машаққат ва фидойилик йўлидир. Илм олиб, олим бўлишни ният қилган йигитлар оила қуришлари учун мауйян босқичлардан ўтганлари маъқул. Чунки оиланинг юки, залвори оғир, ташвишлари кўп; илм олиш учун эса хотиржамлик керак.\nИлм йўлидаги инсон қалби эса илм муҳаббати билан лиммо-лим бўлади. У ўзи учун зарур илмларни белгилаб олади, то маррага етиб олгунча хатоликлардан, гуноҳлардан ўзини тияди, нафснинг ёмонликларидан ўз қалбини, жисмини сақлашга ҳаракат қилади ва нияти рост бўлса, буни уддалайди. Кейин эса оила қуради ва нафснинг санаб ўтилган кўп хавфларидан омонликка эришади.\nШунинг учун биз юқорида билдирган таклифларни, фикр ва қарашларни умумиятга тегишли деб қабул қилмаслик маъқул бўлса керак.\nМақолада соғлом чегарада туриб фикрлашга анча-мунча ҳаракат қилдик, сиз ҳам мулоҳаза билдиринг.\nБу – касалликнинг ўзига хос ташхисидир. Кейин эса даволашга ўтайлик – ҳар биримиз яхши ишлар учун интилайлик.\nСуҳбат. Филиппиндаги ўзбекистонлик менежернинг муваффақият сири\nИроқ Курдистонидаги референдум натижаси бекор қилинди\n🔞Ayolni JINSIY ALOQADA QONDIRISH! Ayolning Psixologik LAZZATLANISHI!! 489 views\n🔞JINSIY ALOQA INSON XOTIRASINI KUCHAYTIRADI! (KATTALAR KO’RSIN!!!) 125 views\nOdamlarni eng ko‘p afsuslantiradigan 5 odat! KORAMIZ😉😉😉 77 views


Тадбиркорнинг ТАТУ ректори хонасига «бостириб кириши»...\n06.09.2019 21:59 0 6839\nТошкент ахборот технологиялари университети ҳудудида хусусий тадбиркор А.Абдувахидов ҳамда ректорат ўртасида келиб чиққан зиддиятни очиқ ҳал этиш мақсадида матбуот анжумани ўтказилганини хабар қилгандик.\n«Xabar.uz» мухбирининг хабар беришича, университет ректори Тўлқин Тешабоев тадбиркор А. Абдувахидов ўз оила аъзолари билан бирга кабинетига бостириб кириб, ўзидан янги шартномага қўл қўйишни талаб қилишгани ҳақидаги видеотасвирни матбуот анжуманида йиғилганларга намойиш этди.\n— Университет А, В, С биноларидан иборат. Бу бинолар ўтиш йўлаклари билан ўзаро боғланган. Бу ерда 7 мингга яқин талаба ўқийди. Табиийки, бинолар оралиғида ҳаракатланиш чоғида муаммолар юзага келмоқда. Айнан шу сабабга кўра тадбиркордан йўлакни бўшатиб қўйишни сўраган эдик, — дея изоҳ билдирди ректор.\nТўлқин Тешабоев барча сўзларини видеолавҳалар билан исботлашга ҳаракат қилди.\n— Тадбиркор нафақат йўлакка жойлашиб олган, балки ёнидаги хонани ўз омборхонасига айлантириб олган. У савдо қилган жой антисанитария ва ёнғин хавфсизлигига мутлақо жавоб бермас эди. Боз устига А. Абдувахидов университетга тегишли парта ва стол-стулларни олиб чиқиб, ўз эҳтиёжи йўлида фойдаланиб келган, — давом этади у.\n— Мен хўжалик ишлари бўйича проректорга А. Абдувоҳидов савдо олиб бораётган жойларга олиб ўтилган электр қувватини узиш ва жойни бўшатиш ҳақида топшириқ берганимдан сўнг тадбиркор оила аъзолари билан биргаликда 4 сентябр куни «намойиш»га чиқди. Афсуски, ўша куни университетимизга бир қатор ҳамкорларимиз, шу жумладан хориждан меҳмонлар ташриф буюрган эди. Улар ҳайрон бўлишди, аммо биз вазиятни уларга тушунтирдик, — дейди ректор.\nШундан сўнг матбуот анжуманининг янада қизиқарли қисми бошланди. Савол-жавобга ўтилди.\n— Нима сабабдан ёнғин хавфсизлиги талабларига жавоб бермайдиган жойда савдо қилишга аввалдан рухсат берилган? Бунинг ҳуқуқий асослари бўлганми? Ёнғин хавфсизлиги бунга қандай қараган?\n— Тадбиркор бир неча йиллар давомида бу ерда фаолият юритиб келган. Аввал шунчаки канцелярия буюмлари сотишар эди, кейинчалик эса нусха олиш мосламаси ўрнатишди ва жойларини кенгайтириб олди. Натижада талабаларнинг ҳаракатланиши қийинлашиб қолди, — дейди ректор.\n— Университет томонидан берилган хатга асосан вазиятни ўргандик. Дарҳақиқат ёнғин хавфсизлиги қоидаларига зид ҳолатда фойдаланиб келинган. Бинода фақат ўрнатилган розеткалардан ток олиб, фойдаланиш мумкин. Аммо тадбиркор сим орқали электр тортиб келиб, фаолият олиб борган. Бу ёнғин хавфсизлиги қоидаларига зид, — деди ёнғин хавфсизлиги бошқармаси вакили.\n— Ёнғин хавфсизлиги талаблари бузилиши бўйича жарима қўлланилганми? Қўлланилган бўлса, ким тўлаган?\n— Университет тўлаган. Бу бўйича бизга нисбатан жарима қўлланилган.\n— Намойиш бўйича қандай чора қўлланилади?\nИИВ ходими: — Бизга 4 сентябрда ТАТУ ҳовлисида намойиш бўлаётгани ҳақида хабар келиб тушди. Бу ерга етиб келганимизда дарҳақиқат университет талабалари А. Абдувахидов ва қизлари уюштирган намойишни томоша қилиб турганини кўрдик. Тадбиркор оила аъзолари билан жамоат жойида юриш-туриш қоидаларини қасддан бузиш, ректор шаънига ҳақоратли сўзларни айтиш ҳамда ректоратнинг қонуний талабларига бўйсунмаётгани ҳақидаги ҳолатни ўргандик ва бу бўйича иш очдик. Айни вақтда майда безорилик, ҳокимият вакилларининг қонуний талабларига бўйсунмаслик ва ноқонуний намойиш уюштириш бўйича айблов Юнусобод тумани маъмурий ишлар судига юборилган.\n— Тадбиркор 2019 йилнинг январ ойидан буён шартномасиз ишлаб келган экан. Ўтган вақт учун ижара ҳақи тўланганми?\nРектор: — Ҳеч кимга ижара ҳақи тўланмаган. Тадбиркор ўзбошимчалик билан савдо юритиб келган. А. Абдувахидовнинг асосий қуроли — қизлари. Улардан жойни бўшатиб қўйишни талаб қилганимизда, тадбиркорнинг қизлари дарҳол жанжал кўтариб, савдо қилишда давом этарди. Тадбиркорнинг ўзи ҳар доим ортда турган. Можаро видеосида ҳам кўриниб турибди, фақат қизлар менга ташланмоқда.\nБиз уларга йўлакни бўшатиб, ташқарида, бошқа тадбиркорлар ёнида фаолият юритишни таклиф қилганмиз. Жой ҳам кўрсатганмиз. Аммо улар кўнишмади.\nДСИ: Якка тартибдаги тадбиркор А. Абдувахидовга тўлов терминали ва назорат касса аппарати ўрнатиш бўйича огоҳлантириш хати берилган. Аммо у қабул қилиб олишдан бош тортган. Видеодан аёнки, тадбиркор савдо қилиш давомида тўлов терминали ва назорат касса аппаратидан фойдалангани кўринмайди. Тадбиркорга маъмурий жавобгарлик кодексининг тегишли моддалари бўйича жарима қўлланилади.\nИИВ: А. Абдувахидов ўз қизлари билан «намойиш» чоғида ўз ҳуқуқлари поймол қилинаётганини даъво қилган. Аммо на ректорат ва на солиқ қўмитаси томонидан уларнинг ҳуқуқлари поймол қилиниши ҳолатлари аниқланмади. Тадбиркор бунга қадар солиқ мажбурияти ва ҳуқуқий нормаларни бузиб келган. Аммо ҳозирда у фақат 4 сентябрдаги ҳолат бўйича жавобгарликка тортилмоқда. Бу ҳам тадбиркорнинг ҳуқуқлари умуман поймол этилмаганини тасдиқлайди.\nТАТУ Намойиш тадбиркор ректор\nТехнология 10/11, 16:58\nТАТУ ҳузурида техникумлар очилади\nТехнология 04/11, 16:02\nТАТУда халқаро онлайн конференция ўз ишини бошлади


127 миллионлик темир\nФарғона. 34 ёшли И.Э. Ўзбекистон Республикаси ИИВнинг ишонч телефони “1002” орқали мурожаат қилиб, унда Фарғона шахрида яшовчи 37 ёшли А.Х. 2019 йилнинг февраль-март ойларида яшаш хонадонида мавжуд бўлган 127.300.000 сўмлик металл буюмларни пулини бир ой муддатда бериш шарти билан олиб кетиб, металл буюмларни бозорда сотиб юбориб, савдодан тушган пулларни ўзининг шахсий эҳтиёжлари йўлида ишлатиб юборганлигини маълум қилиб, мазкур пулларни олишда амалий ёрдам сўраган.\nМазкур ҳолат юзасидан Қўштепа туман ИИБ хузуридаги Тергов бўлими томонидан Ўзбекистон Республикаси Жиноят кодексининг 168-моддаси 4-қисми “а” банди (фирибгарлик жўда кўп миқдорда) билан жиноят иши қўзғатилиб, дастлабки тергов ҳаракатлари олиб борилмоқда.\nХурматли фуқаролар фирибгарларга ишониб қолманг, ўз эхтиёрингизда бўлган буюмлар, бойликларни олди-сотти масалаларида ўта эҳтиёт бўлишингизни ва қонунда белгиланган тартибда амалга оширингизни сўраймиз.


Вилоятимиз вакиллари Таразда бўлди\nЖанубий Қозоғистон вилояти ҳокими Жансейит Туймебаев бошлаган делегация хизмат сафари билан Жамбил вилоятида бўлди. Делегация аъзоларини шу вилоят ҳокими Карим Кўкирекбаев чегара минтақада кутиб олиб, бир неча йирик ишлаб чиқариш ҳамда ижтимоий лойиҳалар билан таништирди.\nЖанубийқозоғистонлик делегация даставвал қуёш нуридан қувват оладиган “Бурное Солар-1” станциясида бўлди. Лойиҳага сарфланган ялпи сармоя қиймати 122 млн. АҚШ долларини ташкил этади. Марказий Осиёдаги энг йирик станция қурилишини “Самурық-Қазына Инвест” МЧБ Англиянинг UG Energу Limited компанияси билан бирга юритган.\nСафар давомида Жанубдан борган меҳмонлар Тараз шаҳридан 12 чақирим масофада жойлашган Айша биби мақбарасида тўхтади. Ушбу тарихий жой ўрта аср меъморий ёдгорликларидан бири ҳисобланади. Шу кунгача муқаддас қадамжонинг фақат ғарб томонигина сақланган. Мақбара 60 хил нақшлар ўйилган эпиграфик белбоғ билан ўралган.\nЖансейит Қансейитули бошлаган бир гуруҳ депутатлар, шунингдек, “Қорахон” мақбараси ва “Кенесхан ҳожи” масжидида бўлишди. “Қозоқ хонлигига – 550 йил” мажмуаси қошида Авлиё ота зиёлилари билан мулоқотда бўлишди.\nҚадимий шаҳар тўрида Керей ва Жанибекхоннинг тимсоллари яққол кўзга ташланиб турибди.\nСафар давомида делегация аъзолари “Тараз-Арена” спорт мажмуасига ҳам бордилар, Олимпиада спортчиларини тайёрлайдиган “Атлетик” ўқув-машқ мажмуасининг фаолияти билан танишдилар. Алоҳида спорт мажмуалари соғлом турмуш тарзини тарғиб қилиш ҳамда турли ёшдаги фуқароларни ҳаваскор ҳамда касбий спорт турлари билан шуғулланишга ёппасига жалб этиш мақсадида қурилган.\nЖанублик делегация аъзолари минерал ўғитлар ишлаб чиқарадиган “Казфосфат” МЧБ иши билан танишдилар. Корхона ўз фаолиятини минерал ўғитлар, сариқ фосфор ва унинг дастлабки маҳсулотларини ўтказадиган бозорни аслига келтиришдан бошлаган. Биродарлик озуқа учун ишлатиладиган ортофосфор ишқори, гидратланувчи натрий учполифосфат каби янги маҳсулот турларини чиқаради. Маҳсулотнинг 95 фоизини хориж давлатларига экспорт қилади.\nСафар давомида вилоят ҳокими Жансейит Туймебаев янгидан очилган Жамбил Жабаев номли “Руҳоният” маънавий ривожланиш марказида бўлди, унинг биринчи қаватида жойлашган экспозиция билан танишди. Мазкур марказ Жамбил вилояти таниқли арбобларининг тарихини, юрган йўлларини таҳлил қилиб, маънавий ривожланишни кўзда тутади.\nАвлиё ота диёрига қилинган сафарни Маънавий марказда якунлаган минтақа раҳбари Буюк Ипак йўлида жойлашган кўҳна шаҳар кундан кунга гуллаб-яшнаётганини таъкидлаб ўтди. Шундан сўнг ушбу марказдаги эсдалик китобчада дасхат қолдирди.\nС. ШАРИФБОЕВА, 2017-06-13, 14:29 180


ШҲТ саммитида Ҳиндистон, Покистон ва Эроннинг ташкилотга аъзолиги муҳокама этилади\n19:49 / 22.06.2016\nҲиндистон, Покистон ва Эроннинг ШҲТга аъзо бўлиш масалалари, ташкилотнинг 23-24 июнь кунлари Тошкентда бўлиб ўтажак юбилей саммитида муҳокама этилади. Анжуман ишида Россия президенти Владимир Путин ҳам иштирок этади, деб маълум қилган Россия етакчиси ёрдамчиси Юрий Ушаков.\nУнинг айтишича, Ҳиндистон ва Покистонни ШҲТнинг тенг ҳуқуқли аъзоси сифатида қабул қилиш жараёни давом этмоқда ва у якуний босқичга кирган. "Улар, ташкилотнинг 2017 йили Қозоғистонда бўлиб ўтажак саммитида тўлиқ қабул қилиниши кутилмоқда", - деган Ушаков.\nЭроннинг ШҲТга аъзо бўлишига тўхталган Ушаков, расмий Кремль бу мурожаатни рад этиш учун ҳеч қандай асос кўрмаётганини таъкидлаган.\n"Эроннинг ШҲТга аъзолик борасида берган аризасини давлат раҳбарлари ёпиқ эшик ортида муҳокама қилишса керак", - дея аниқлик киритган Россия президенти ёрдамчиси.


Бу дунёга меҳмонга келдик, ҳаётимиз йўлчиликдир. – Самарқанд – Ер юзининг сайқалидир…\nБу дунёга меҳмонга келдик, ҳаётимиз йўлчиликдир.\n05/01/2013 14/11/2013 admin\nТуркияда нашр қилинадиган “Туркия” газетасининг “Бизнинг саҳифа” бўлимининг муаллифларидан бири, дин қардошимиз доктор, илоҳиёт профессори Рамазон Айвалли, газетанинг 2013 йил 4-январ сонида “Бизлар бу дунёда бирор йўлловчимиз” номли мақола эълон қилди. Биз уни бир мунча қисқартирилган шаклда ўзбекчалаштирдик. Унга “Биз инсонлар, бу дунёда бирор ўткинчи йўловчилармиз …” каби исм қўйдик.\nМарҳамат мақоланинг мазмуни билан танишинг!\nБиз инсонлар, бу дунёда бирор ўткинчи йўловчилармиз …\nҲадиси шарифда, “Бу дунёда бир ғариб ёки йўловчи сингари бўл; ўзингни қабр аҳлидан ҳисобла”, дейилади. Ҳа, барчамиз бир кун абадият оламига кўчамиз, албатта …\nЮнус Амра* айтганидек,\n“Бу данёга келган киши,\nОхир яна кетса керак,\nБир кун сафар этса керак.\n* Юнус Амра –Туркиялик машҳур бир шоир.\nБошқа бир Аҳмад ибни Камол Паша исмли шоир ҳам шундай деган экан:\n“Қисматингдир, гездирган ер еяр сени,\nҒофил бўлма, бир кун оқибат ер еяр сени.”\nҚуръони каримда (Раҳмон сураси, 27 – оят) марҳамат қилганидек фақатгина, “Буюклик ва карам соҳиби Парвардигорингизнинг зоти-Ўзигина боқий мангу қолувчидир.” Ундан бошқа бутун борлиқлар фонийдир, йўқ бўлувчилардир.\nЯна бир шеърда шундай дейилади:\n“Ҳеч кимга боқий эмасдир, молу мулк, симу зар,\nБир хароб бўлган қалбни таъмир этишдир ҳунар.\nБунга фоний дунё дерлар, турмай доим айланар,\nОдам ўғли бир чироқдир, оқибат бир кун ўчар!”\nЯна бир йилимиз ўтиб кетди.\nШундай қилиб, биз тириклар учун яна бир йил ўтди ва қайтмас бўлиб кетди. Ҳисоб йиллар ўлароқ, бундан 1,5 ойча муқаддам бир ҳижрий ҳисоб йили тугалланганди. Бир неча кун илгари эса, бир милодий йил ҳам ўз умрини битирди. Биз бир милодий йил умримизни ҳисоблаб қарасак, 8 минг 760 соат ёки 525 минг 600 минут ўтиб кетганини кўрамиз ва бу вақтларнинг ҳеч қайтмаслигини ҳам идрок қиламиз, албатта.\nЙил ҳисоблари, яъни тақвимлар ҳақида илгарироқ хабар қилинганди (мана бу ерни туртсангиз: http://samarqanduz.com/?p=3367 улар ҳақида маълумотлар билан танишасиз.) Фақат бу ерда яна бир марта такрорлаймизки, милодий йилнинг бошланиши, мусулмонлар қўллайдиган ҳижрий йил каби аниқ эмас. Шунинг учун милодий ҳисоб йилининг бошланишида хато бўлганлиги учун йилларнинг сонида ҳам катта аниқмасликлар мавжуддир. Масалан, “Мавоҳиби Ладунниуя”да Имоми Касталоний, “Исо алейҳиссалом ва Муҳаммад алейҳиссаломнинг ораларида 963 йил бор” деб тасдиқлайди.\nМилодий йилнинг бугунги ҳисобига кўра севимли Пайҳамбаримиз милодий 622 йилда Маккадан Мадинага ҳижрат қилди. 20-сентябр душанба куни Мадинанинг “Кубо” қишлоғига келдилар. Ана шу тарих мусулмонларнинг “Ҳижрий-Шамсий” йил ҳисобининг йил боши бўлиб қолди. Ўша йилнинг Муҳаррам ойининг биринчи куни Ҳижрий – Камарий” ҳисоб йилининг йил боши ҳисобланадиган бўлди. Муҳаррам ойининг биринчи куни Ҳижрий-Камарий йилининг йил боши бўлиб, милодий йилнинг 622-си 16-июлига тўғри келганди. Кун эса жума эди.\n“Тақвимий Абуззиё”да кўрсатилишича, Исо алейҳиссалом дунёда жуда оз муддат (33йил) қолди. Сўнгра тириклайин кўкка чиқарилди. У билан бирга бўлган унинг 12-та шогирдлари бўлган эди. Улар ҳам узоқ замон яширин яшаш мажбур бўлишдилар. Шунинг учун улардан қолган ёки улардан қолди деб ҳисобланадиган маълумотлар тўғри эмасдирлар. Шунингдек Исо алейҳиссаломнинг туғилиш куни ҳам жуда аниқ бўлмаган бир кундир. Унинг туғилиш куни 25-декабр ёки 6-январ дейишлари мутлақо хатодир.\nАристотелнинг устози Сокротнинг ҳам ўқувчиси бўлган таниқли философ Афлотун милоддан олдин 429 йилда туғилганлиги тан олинади. “Бурҳоний котий” номли китобда Исо алейҳиссаломнинг Афлотун билан даврдошлиги ёзилгандир. Овропалиларнинг баъзиларига кўра, Афлотуннинг ўлими Исо алейҳиссаломнинг дунёга келишидан 347 йил аввал содир бўлгандир. Шундай қилиб, милодий тақвимнинг камида 300-350 йилга хато эканлиги кўринади.\nБир йил вақтнинг аҳамияти …\nБир йилни қўйинг, жойи, замони ва шартларига кўра бир ойнинг, ҳафтанинг ва куннинг аҳамияти ниҳоятда каттадир. Ҳатто соатнинг, минутнинг ва секундларнинг ҳам аҳамияти ниъоятда буюкдир.\nМенга келган бир мактубда вақтнинг аҳамияти тубандагича ифода этилади: “Бир йилнинг қимматини англаш учун синфда қолган ўқувчидан сўра … Бир ойнинг аҳамиятини тушуниш учун саккизда туғилган чақолоқнинг онасидан сўра … Ҳафтанинг қимматини билиш истасанг, ҳафталик журнал чиқарадиган ташвишли кишидан сўра … Бир соатнинг аҳамиятини билишни истасанг, буни учрашишларини кутишган севишганлардан сўра … Бир минутнинг қимматини, поезди кетиб қолган йўловчидан сўра … Бир секунднинг аҳамиятини билишни истасанг, уни бир авариянинг олдини ололмаган машина ҳайдовчидан сўра … Секунднинг юздан бири аҳамиятини англамоқ учун олимпиадада кумуш медал олган чопқирдан сўра.”\n73 – Suratul-Muzzammil : 20 oyat سورة المزمل\nВайсал Кароний ким?\n02/05/2020 admin “КОРОНА” билан КУН ТАРТИБИГА КЕЛГАН ИСЛОМИЙ ҚОИДАЛАР.da fikr bildirishni o'chirish\n“КОРОНА” билан КУН ТАРТИБИГА КЕЛГАН ИСЛОМИЙ ҚОИДАЛАР. Ислом динининг, моддий ва маънавий тозаликка оид амрлари жуда...\nДин ва олам. Мўминлар\nҚиёматнинг аломатларидан …\n16/03/2020 admin Қиёматнинг аломатларидан …da fikr bildirishni o'chirish\nОлимларнинг таъкидлашларича қиёматнинг яқинлашганлигини кўрсатадиган аломатларнинг анчагинаси кўриниб қолгандирлар. Аломатларнинг кичик ҳисобланадиганларидан бир қатори кунимизда содир...\n02/08/2019 admin Яҳудийлик, Сионизм ва Ислом.da fikr bildirishni o'chirish\nЯҳудийлик, Сионизм ва Ислом. Муаллиф: Ж.Аҳмад Оқишиқ, фан доктори. Таржимон: Аизика-математика фанлари номзоди, профессор Алибой Йўляхши....


Ўтган ҳафтада фазилатли шайх Муҳаммад Содиқ Муҳаммад Юсуф ҳазратлари ота юртларига, Андижон вилоятидаги Булоқбоши қишлоғидаги «Қирғизбой» жомеъ масжидига ташриф буюрдилар.\nМуҳаммад Юсуф ҳожи дада «Мана шу масжидимизда катта хонақоҳ бўлса, икки қаватли бўлиб, тепаси очиқ бўлса, у ердан Ширмонбулоқ кафтдек кўриниб турса, масжидимиз жуда чиройли бўлиб қолар эди», деб орзу қилар эканлар. Аллоҳ таолонинг марҳамати ўлароқ букун ўша орзулар ушалиб, рўёбга чиқди. Масжид хонақоҳи кенгайтирилиб, тўлиқ таъмирдан чиқарилди ва фойдаланишга топширилди.\nШайх ҳазратлари масжиддаги таъмир ишлари якунланиб, янги катта хонақоҳ очилиши муносабати билан масжид қавмини муборакбод этиб, табрик изҳор этдилар. Жумладан, шайх ҳазратлари бу қадимий масжиднинг неча йиллар давомида узлуксиз фаолият кўрсатиб келгани, пок ният, ихлос ила қилинган солиҳ амаллар натижаси ўлароқ тобора гавжум бўлиб, бугунги кунгидек кенгайиб, гўзал ҳолатга келгани, обод бўлгани ҳақида мамнуният билан гапирдилар:\n«Масжиднинг обод бўлиши икки хил бўлади. Моддий ободлиги деганда унинг қурилиши, таъмири, таъминоти ва шунга оид ишлар тушунилади. Бироқ, масжиднинг маънавий ободлиги ҳам борки, бунда ушбу масжидда ибодат қилиш, Қуръон ўқиш, Рамазонда хатми Қуръон қилиш, жумъа ва ийд намозларини адо этиш, дину диёнат борасида илм-маърифат ҳосил қилиш, иймонини зиёда қилиш назарда тутилади. Масжидларимизнинг мусулмон умматининг бирдамлигини сақлаш, жамиятда барқарорликни таъминлаш, халқнинг иймон-эътиқодини муҳофаза қилиш борасидаги хизмати беқиёсдир. Айниқса, динимизга, ақийдамизга, мазҳабимизга турли тажовузлар бўлиб турган бир пайтда масжидларнинг, имомларимизнинг масъулияти жуда каттадир. Афсуски, бу ҳолат тарихимизда аввал ҳам бўлган. Ислом сарҳадлари кенгайиб, миллати, эътиқоди турлича бўлган халқлар Исломга кириб келавергач, ақийда борасида тушунмовчиликлар, залолатга олиб борувчи қарашлар кўпайган. Ана шундай пайтда забардаст уламоларимиздан Абу Мансур Мотуридий роҳматуллоҳи алайҳи бутун Ислом уммати учун ҳидоят байроғи бўлдилар. У зот умматга Аҳли сунна вал жамоа мазҳабини нақлий ва ақлий далиллар билан баён қилиб бериб, барча адашган фирқа, гуруҳ ва оқимларга муносиб раддия бердилар. Худди шунингдек, имом Аъзам роҳматуллоҳи алайҳ ҳазратлари каби мазҳаббоши уламоларимиз ҳам мусулмонларни Китоб ва Суннат атрофида бирлаштириб, Ислом умматининг бирлигини сақлаб қолишга улкан ҳисса қўшдилар. Муҳтарам китобхонларимизга тақдим қилинган ва қилинадиган «Мазҳабсизлик бидъатдир», «Мазҳаблар – бирлик рамзи», «Ҳидоят имоми», «Мўминнинг меърожи (мукаммал намоз китоби)» каби рисолаларимиз орқали бу мавзулар ҳақида батафсил маълумот олиш мумкин».\nШайх Муҳаммад Содиқ Муҳаммад Юсуф ҳазратлари масжиднинг моддий ва маънавий ободлигига ҳисса қўшган барча-барча азизларимизнинг ҳаққига хайрли дуолар қилиб, сўзларини якунладилар.\nАндижон вилояти бош имом-хатиби Нуриддин Холиқназаров шайх ҳазратларига ташаккурлар айтиб, у кишининг, қиблагоҳлари ва волидаи муҳтарамаларининг ҳақларига кўпчилик номидан хайрли дуолар қилди. Шундан сўнг Абдулаҳад қори Шаҳрихоний ушбу қувончли воқеага бағишлаб ёзган шеърни ўқиб эшиттирди.\nҚуръон тиловатидан сўнг масжид аҳли фотиҳага қўл очди, шайх ҳазратлари комил ва шомил дуолар қилдилар.\nБулоқбоши халқи хизматда тун-кун,\nЯнги масжид қуриб, чеҳраси гулгун.\nЖамланиб жамоат беш вақт намозда,\nҲамду сано ўқиб ажру ниёзда.\nМустабид тузумнинг исканжасида,\nДинсизлик, даҳрийлик алангасида.\nМуҳаммад Юсуфдек фидойи имом\nДаъвати дин бирла юрди субҳи шом.\nЖумъа хутбасини ўқир чоғида,\nЎзларини кўрди жаннат боғида.\nБорар жойин кўриб, хушҳол энгашди,\nВалийлар руҳига руҳан эргашди.\nХатиб домла номи тилларда доим,\nРуҳига эҳтиром дилларда қоим.\nЖигарпораси ким Муҳаммад Содиқ,\nБухорийи соний, раҳматга лойиқ.\nҚиблагоҳ сингари оддий, камтарин,\nДуогўй давомчи Муҳаммад Амин.\nНазарларин топиб бўлди хўп мулло,\nШогирдлари қатори қори Лутфулло.\nЧеҳраси мунаввар олий даражот,\nДавралар гавҳари ул нуроний зот.\nОқ фотиҳа берди биз уч аҳбобга,\nАбдулҳамид, мену Абдулманнофга.\nОммага офтобдек ёйиб маърифат,\nЭзгу юмуш ила топдилар нусрат.\nТамоми жамоат, қавму қариндош,\nИхлосманд мухлислар бўлиб елкадош.\nХатиб домла руҳин шод этмоқ учун,\nМасжид бино айлаб, таъзимда бу кун.\nИбодат, эътиқод, тавҳид муборак,\nМуқаддас Байтуллоҳ – масжид муборак.\nРаҳмат қилсин дея Холиқур Раҳмон,\nАбдулаҳад ўқир ояти Қуръон.\nMore in this category: « Самарқандга ташриф Кувайт давлати мустақиллигининг 53 йиллиги нишонланди »


Россияда Ислом Инвестиция индекси жорий этилди / Ислом молияси\nHome ЯнгиликларЯнгиликлар\tРоссияда Ислом Инвестиция индекси жорий этилди\nby Muhiddin 27.10.2021\n27.10.2021 286 views\nМосква биржаси 19 октябр куни Россияда биринчи Ислом инвестиция индекси (Islamic Investment index) йўлга қўйилганини маълум қилди.\nМамлакатнинг энг йирик банки – Сбербанк билан биргаликда Москва биржаси томонидан 2 та индекс: MOEX Shariah Index (қисқартмаси MXSHAR) ҳамда MOEX Shariah Total Return Index (MXSHARTR) фойдаланишга топширилди.\nБаёнотда айтилишича, ушбу индекслар шариат қоидаларига риоя қилувчи сармоядорларга ислом молияси тамойиллари асосидаги молиявий воситаларга сармоя киритиш имконини бериш учун ишлаб чиқилган.\nMOEX Shariah Index ислом тамойилларига мувофиқлигини текшириш тартибидан ўтган компанияларнинг қимматли қоғозлари/ акцияларини танлаш имконини беради, компаниялар эса Шариат Кузатув кенгаши томонидан танланади.\nКенгаш Бирлашган Араб Амирликларидаги Sberinvest Middle East Limited компанияси томонидан ташкил этилади ва у қимматли қоғозлар/ акцияларнинг шариатга мувофиқлиги текширилишини таъминлайди.\n“Москва биржасининг мақсади барча тоифадаги сармоядорлар учун Россия молия бозорига киришни таъминлаш ва уларга кенг инвестиция имкониятларини тақдим этишдир”, дейди Москва биржасининг савдо ва бизнесни ривожлантириш бўйича бошқарувчи директори ва Ижроия кенгаши аъзоси Игор Марич.\nСбербанк вице-президенти Олег Ганиев “ҳалол индекслар” сармоядорлар орасида машҳур бўлишига ишончи комил эканлигини айтди.\nИслом инвестиция индекси шариат тамойилларига мувофиқлиги текширилган, шунингдек, Москва биржаси методологиясида белгиланган мезонларга жавоб берадиган қимматли қоғозлар/ акцияларни ўз ичига олади.\nИндексга фаолияти алкогол ва тамаки маҳсулотлари ишлаб чиқариш ва сотиш, қимор ўйинлари, чайқовчилик ва шариатда ман этилган бир қатор молиявий хизматлар билан боғлиқ бўлган компанияларнинг қимматли қоғозлари киритилиши мумкин эмас. Бизнес фаолиятига доир чекловлардан ташқари, компанияларнинг қарздорлик даражаси ва уларнинг молиявий аҳволи ҳам индексга киришдан тўсиши мумкин.\nMOEX Total Return Index (Умумий даромад индекси) дивидендларни кўриб чиқиш бўйича шариат талабларини ҳам ўзида мужассам этади. Хусусан, шариат тамойилларига зид бўлган фаолиятдан олинган даромаднинг муайян қисми хайрия жамғармасига ўтказилиши ва шу тариқа “тозаланиши” мумкин. Дивидендни “тозалаш” жараёнида даромаддан чегириб ташланган суммани ҳисоблаш учун махсус коеффициентдан фойдаланилади ва сармоядор шу миқдордан қолган дивидендни олиши мумкин бўлади.\nНархлар индекси Москва биржасининг асосий савдо сессиясида ҳар 5 дақиқада янгиланиб турилади. Умумий даромад индекси кунига бир марта асосий савдо сессияси охирида ҳисобланади.\nИндексларни ҳисоблаш методологияси Москва биржасининг веб-саҳифасида мавжуд:\nIslamic Finance News: “Энди хаёл эмас, энди бегона...


Коллеждан коллежга ўтказиш — 1200 доллар! – Mazmun.Uz\nКоллеждан коллежга ўтказиш — 1200 доллар!\nФарғона вилоятида ўқишни бир коллежда бошқасига кўчириш учун 1200 АҚШ доллари талаб қилинган. Бу ҳақда Жиноят ишлари бўйича Фарғона шаҳар суди раиси Маъруфжон Тешабоевнинг “Ҳуқуқ” газетасида чоп этилган мақоласида маълум қилинади. Қонунбузарнинг асл исм-шарифи ошкор этилмаган.\nМақолада қайд этилишича, Қува педагогика коллежининг ўқувчиси ўқишини ҳуқуқшунослик коллежида давом эттирмоқчи бўлади. Ўқувчининг қариндошлари йил бошида Фарғона ҳуқуқшунослик коллежига келишади. Фарғона ҳуқуқшунослик коллежининг ўқитувчиси, қирқ олти ёшни қоралаган Рисолатхон Раимова уларга бу борадаги қонун-қоидани тушунтириш, йўл-йўриқ кўрсатиш ўрнига ўқишни кўчиришнинг “чиқими” борлигини, узоғи билан шу йилнинг 15 май кунигача ҳал қилиб бериши мумкинлигини айтади. Бунинг учун 1200 АҚШ доллари беришларини талаб қилади. У ўзи айтган миқдордаги пулни пора сифатида олаётганида қўлга олинган.\nАслида коллеж талабасининг ўқишини бошқа коллежга кўчириш масаласи Вазирлар Маҳкамасининг 2012 йил 29 декабрдаги “Ўрта махсус, касб-хунар таълими муассасалари ўқувчилари ўқишини кўчириш, қайта тиклаш ва ўқишдан четлаштириш тартибини такомиллаштириш ҳақида”ги қарори билан тасдиқланган низом талабига мувофиқ ёзги таътил даврида кўриб чиқилади. Аризалар ўқувчилар ўқиётган таълим муассасасига тегишли ҳужжатлар топширилгач, июль ойининг охирига қадар вилоят ўрта махсус, касб-ҳунар таълими ҳудудий бошқармасига тақдим этилади.\nБошқармада ташкил этилган ишчи гуруҳи вилоят бўйича аризаларни ваколат доирасида ажратади ва Ўрта махсус касб-ҳунар таълими марказида ташкил этилган ишчи гуруҳига юборади. Ўқишни кўчириш ҳақидаги ўқувчиларнинг аризаларини Ўрта махсус касб-ҳунар таълими маркази ваколати бўйича кўриб чиқиб, тегишли вазирликларнинг хулосалари асосида қуйи бошқармаларга юборади ва шу асосда ўқувчилар ўқиши бошқа таълим муассасасига ўтказилади ёки ўз жойида ўқишни давом эттиришади.\nЮқоридаги жинояти учун суд томонидан қонунбузарга қилмишига яраша жазо тайинланган.\nВперед Эр кам дунё (интервью-пародия)\nНазад Шаҳзода Матчонованинг эри ўзидан 5 ёш кичкина, исми ҳам бошқа экан, энг қизиғи эса…


Москвада пичоқлаб кетилган тошкентлик стоматолог оламдан ўтди\n28 январ 2022, Тошкент вақти: 22:17\nЖамол Одилов 40 ёшда эди.\nМоскванинг Ясний проездида жойлашган хусусий клиникада содир этилган ҳужум натижасида яраланган стоматолог Жамол Одилов 17-декабрь, жума куни шифохонада вафот этди. Бу ҳақда хабар қилган Москва прокуратурасига кўра, ўзбек шифокорига пичоқ билан ҳужум қилган Мурад Оганесянга нисбатан қўйилган “қотилликка уриниш” моддаси “қотиликка” ўзгартирилди.\n4 кун олдин пичоқлаб кетилган ўзбекистонлик 40 яшар шифокор Жамол Одилов 17 декабрь тонг саҳарда Москванинг Склифосовский шифохонасининг жонлантириш бўлимида жон берди.\nЖамол Одилов ишлаб келган клиника раҳбарияти вакили унинг аҳволи жумага ўтар тунда бирдан ёмонлашганини айтаркан, бундай деди:\n- Пичоқланганидан кейин 2 кун ўтиб аҳволи дуруст эди. Ўтган куни кечқурун бирдан аҳволи ёмонлаша бошлади. Мен охиргилар қаторида соат 10 ларда гаплашгандим у билан. Кейин тунда ёмонлашган. Кеча эрталаб соат 10-11ларда реанимацияга яна қайта олиб кириб кетишган. Склифосовский шифохонасида ўлим сабаблари борасида ҳеч кимга ҳеч қанақа информация берилмаяпти. Тергов қўмитаси иш очган ва биз ҳам фақат таниш-билиш орқали маълумот олиб ётибмиз. Ҳозир жасад шифохона моргига олиб туширилган. Бугун эрталаб 7 ларда менга хабар беришди. Турмуш ўртоғи ҳам етиб келди бугун ва икки марта ҳушидан кетиб қолди.\nИсмини очиқламасликни сўраган клиника вакилининг айтишича, вафот этган Жамол Одилов Тошкентнинг Дўрмонидан, унинг қарамоғида 4 фарзанди, турмуш ўртоғи ва кекса онаси бўлган:\n- Унинг 3 қизи, 1 ўғли, хотини ва кекса онаси бор эди. Дадаси ўтган йили оламдан ўтганди. Ўзи мутлақо босиқ ва муомалали йигит эди. Энди уни олиб кетишга Ўзбекистон элчихонасидан менга “ёрдам берамиз”, деб қўнғироқ қилишди. Бошқалар ҳам моддий ёрдам беришга тайёр. Фақат олдин ўликни суд-тиббий экспертизадан ўтказишлари керак экан. Кейин МФЦ (кўптармоқли марказ- таҳр.) дан маълумотнома олиб, Тошкентга юборамиз.\n"Мен уни озарбайжонга ўхшатибман!" Москвада ўзбекистонлик стоматолог пичоқлаб кетилди (ВИДЕО)\nМосква шимолидаги хусусий стоматология клиникасида ишлаб келган Жамол Одилов 13 декабрь, душанба куни, соат 14лар атрофида Москванинг Жанубий Медведково мавзесида жойлашган иш жойида пичоқлаб кетилган эди.\nТошкентлик Жамол Одилов 40 ёшда бўлган. У Москвада юзлаб бошқа тиш дўхтирлар каби бир неча йилдан буён меҳнат муҳожирлигида юрган.\nҚотиликка уринишда айбланиб ҳибсга олинган шахс “Парадиз” продюсерлик маркази бош директори Мурад Оганесян бўлиб, у ўз ғаразли ниятини амалга ошириш мақсадида клиникага иккита пичоқ кўтариб келгани тўғрисида видеокадрларни Озодлик эълон қилган эди.\nМосквада пичоқланган стоматолог оламдан ўтди\n720p | 107,6MB\nОзодлик мухбирлари суҳбатлашган клиника ходимлари сўроқ пайтида терговчи Мурад Оганесяндан ҳужум қилгани сабабларини сўрагани ва «Уни озарбайжонга ўхшатибман!”, деб жавоб олганига гувоҳлик берган.\nОганесян бундан бир йил олдин унга ушбу хусусий клиникада кўрсатилган тиббий муолажадан норозилик тарзида бу жиноятга қўл урганини терговчилар хабар қилди.\nОзодлик Жамол Одиловнинг 13 декабрда пичоқланиши акс эктган видеокадрларни қўлга киритган эди.\nРоссия Федерацияси Тергов қўмитасининг Москва шаҳар Бабушкинский туманлараро тергов бўлими томонидан Россия Федерацияси Жиноят кодексининг 105-моддаси 3-қисмида (“Одам ўлдиришга уриниш”) назарда тутилган жиноят аломатлари асосида жиноят иши қўзғатилгани айтилганди.\nИшни ўз назоратига олган Москва шаҳар прокуратураси Ўзбекистон ватандоши қотиллигида гумонланиб ушланган шахсга нисбатан “қотилликка уриниш” юзасидан очилган жиноят ишини “қотиллик” моддасига ўзгартиришини маълум қилди.\n"Комсомольская правда" нашрининг ўз манбаларига таяниб хабар қилишича, Россияда суратга олинган “Сволочи” (“Аблаҳлар”) ва бошқа машҳур фильмларга продюсерлик қилган бизнесмен Мурад Оганесяннинг компаниялари мамлакатдаги иқтисодий инқироз туфайли касодга учраган ва бундан икки йил олдин ёпилган. MTV киносовринини олган “Сволочи” фильмига кинорежиссёр Владимир Меньшов мукофот топширишдан бош тортгани ҳам катта шов-шувга сабаб бўлганди.\n14 декабрда ёши 60 га тулган Мурад Оганесян ўз юбилейини ҳибсхонада нишонлади. Маълумотларга қараганда у ҳозирда ҳибсда сақланмоқда.\n“Ўзимни ҳалиям хавфсиз ҳис қилмаяпман”: Россияни тарк этган йигит ҳикояси (ВИДЕО)\nИстанбулда ўзбек меҳнат муҳожири юрагидан пичоқлаб ўлдирилди\nИстанбулда икки нафар ўзбекистонлик ўлдириб кетилди\nПетербургда ака-ука ўзбек муҳожирлари пичоқлаб кетилди. Ака реанимацияда (ВИДЕО)\nҚирғиз-тожик чегараси: Қуролли тўқнашув ортидан томонлар ўт очишни тўхтатишга келишди


Ўзбекистонда нега каннабис етиштиришга рухсат берилди? | Агро-Олам.Uz\nБош саҳифа Янгиликлар Ўзбекистонда нега каннабис етиштиришга рухсат берилди?\nЎзбекистонда нега каннабис етиштиришга рухсат берилди?\nИжтимоий тармоқларда каннабис ўсимлиги етиштиришга рухсат берилганига оид хабарлар турли талқинлар ва тушунмовчиликларга сабаб бўляпти.\nКаннабис ўзи нима, ушбу ўсимликни етиштиришга нега рухсат этилди, энди гиёҳванд модда бемалол экиладими каби саволларга жавоб бериш орқали масалага бироз ойдинлик киритишни лозим деб топдик.\nБиринчидан. Куни кеча Президент томонидан “Гиёҳвандлик воситалари ва психотроп моддалар тўғрисида”ги Қонунга ўзгартиш ва қўшимчалар киритишни назарда тутувчи Қонун имзоланди.\nУнга кўра, эндиликда каннабис ўсимлиги юридик шахслар томонидан саноат мақсадлари учун етиштирилиши мумкин.\nКаннабис – таркибида 0,2 фоизгача миқдорда тетрагидроканнабинол гиёҳвандлик моддаси мавжуд бўлган ўсимлик.\nАлбатта бунда мазкур фаолиятни амалга оширишга тегишли лицензияга асосан рухсат этилади.\nГиёҳвандлик воситалари ва психотроп моддаларни ишлаб чиқариш ва тайёрлаш билан боғлиқ бўлмаган, саноат мақсадларида етиштирилишига ва муомалада бўлишига рухсат этилган каннабис ўсимлигининг навлари, уларнинг етиштирилиш ва муомалада бўлиш шартлари Ҳукумат томонидан белгилаб берилади.\nДемак, истаган одам истаган жойида ушбу ўсимликни етиштиравермайди.\nИккинчидан. Гиёҳвандлик воситалари тўғрисида Ягона конвенциясида (1961 йил 30 март, Нью-Йорк) каннабисни саноат ва боғдорчилик мақсадларида етиштиришга рухсат этилган.\nЎзбекистон ушбу Конвенцияга 1995 йил 24 февралда қўшилган бўлиб, демак ҳозирга қадар ҳам мазкур ўсимликни саноат ва боғдорчилик мақсадларида етиштириши мумкин эди.\nТаъкидлаш жоизки, техник каннабисдан 30 дан ортиқ турли номланишдаги саноат маҳсулотлари, жумладан тиббиёт (каннабидиол), ёқилғи, тўқимачилик, енгил саноат, қоғоз, қурилиш ва бошқа тармоқлар учун хом ашё маҳсулотлари ишлаб чиқарилади.\nШу билан бирга, уни етиштириш нисбатан кам харажат талаб қилади.\nЎзбекистонда етиштириш учун рухсат этилаётган каннабис тури (таркибида 0.2 % тетрагидроканнабинол бўлган) юқоридаги саноат маҳсулотларини ишлаб чиқишга мўлжалланган бўлиб, ижтимоий тармоқда таъкидланаётгани сингари гиёҳванд восита сифати мастлик келтириб чиқармайди (бунинг учун ўсимлик таркибидаги тетрагидроканнабинол миқдори 20 %дан ортиқ бўлиши керак).\nҚонунчиликка киритилган ушбу ўзгариш Қишлоқ хўжалиги вазирлиги ташаббусига кўра амалга оширилган бўлиб, асосан рақобатбардош, экспортбоп маҳсулотлар ишлаб чиқаришга қаратилган.\nУчинчидан. Бу борада хорижий давлатлар тажрибаси шуни кўрсатадики, бугунги кунда жаҳонда 40 дан ортиқ давлатларда техник каннабисдан саноат мақсадларида фойдаланиб келинмоқда. Шундан Хитой, Франция, Канада, Австралия ва Чили техник каннабисни катта миқдорда етиштириш ва қайта ишлаш билан шуғулланувчи минтақалар ҳисобланади.\nЖумладан, таркибида тетрагидроканнабинол миқдори Хитой ва Чехияда – 0,3 фоизгача, Италия, Венгрия, Швеция, Бельгияда – 0,2 фоизгача, Россия Федерациясида – 0,1 фоизгача бўлган техник каннабисни саноат мақсадларида етиштириш ва ишлаб чиқаришда фойдаланиш учун рухсат этилган.\nТўртинчидан. Техник каннабис бир қатор ноёб афзалликларга эга. Масалан, мато ишлаб чиқаришда пахта ва зиғир хом ашёсининг, пластмасса ишлаб чиқаришда нефть хом ашёсининг, қурилиш материаллари ва целлюлоза ишлаб чиқаришда ёғоч ва чиқинди қоғознинг ўрнини босиши мумкин ва ҳоказо.\nБу орқали қишлоқ хўжалигини диверсификация қилиш, соҳада кластер ишлаб чиқаришини ривожлантиришга тўғридан-тўғри инвестициялар жалб этиш, юқори қўшилган қийматли рақобатбардош, ноанъанавий ва экспортбоп маҳсулотлар етиштириш ҳамда чуқур қайта ишлашни ташкил этиш, шу асосда аграр секторда иш унумдорлигини ва меҳнатга ҳақ тўлаш даражасини оширишга эришиш мумкин.\nҚУЛУПНАЙ ҲАҚИДА ҚИЗИҚАРЛИ ФАКТЛАР…\nТуркияда ишлаб чиқарилган горизонтал ва вертикал кормораздатчикларга буюртма қабул қиламиз.


5та вилоятда лойиҳа: инсон тараққиёти орқали қишлоқ тараққиёти сари\nҚишлоқ аҳлининг ўзини ривожлантириш орқали қишлоқ инфратузилмасини ҳақиқий замонавий қилиш мумкин. Ўзбекистоннинг 5та вилоятида 300дан зиёд қишлоқ аҳоли яшаш пунктларини қамраб олган «Қишлоқ инфратузилмасининг тараққиёти» лойиҳаси айнан мана шуни мақсад қилган.\nЎзбекистон Республикаси Иқтисодий тараққиёт ва камбағалликни қисқартириш вазирлиги, Бутунжаҳон банки ва Осиё инфратузилмалар инвестициялари банкининг мазкур қўшма лойиҳаси 2021 йил бошидан старт олган.\nЛойиҳа инсон омилини— танланган қишлоқ аҳоли яшаш пунктлари аҳолисининг маълумоти ва саломатлик даражасини таҳлил этишдан бошланади.\nБу ҳар бир алоҳида қишлоқ учун энг аҳамиятга молик масалалари бўйича «Йўл харитаси»ни тузиш имконини беради. Бу нима учун инфратузилма билан боғлиқ? Ҳаммаси жуда оддий — сифатли ичимлик суви бўлмаган жойда тўлақонли саломатликни таъминлаб бўлмайди. Бу ҳали қишлоқ аҳлининг тўлақонли саломатлиги учун зарур шароит ва уларнинг соғлиги, ўзини ўзи намоён қила олиши имкони ўзаро боғлиқлигига биргина мисол.\nЛойиҳа жараёнини кузатиш қизиқ, чунки таҳлил этиладиган масала ва муаммолар бошқа қишлоқ аҳоли яшаш пунктлари ва у ерларда яшаётган одамларга ҳам хос бўлиши мумкин.\nУ ёки бу вазиятдан қандай чиқишни ҳам лойиҳа кўрсатади. Танланган (илк) қишлоқлар аҳолисида таълим олиш, энг муҳим масалаларга биргаликда ечим топиш, ва ниҳоят, уларни ҳал этишда бевосита иштирок этиш имкони бўлади. Энг фаол шахслар Маҳаллани ривожлантириш гуруҳига кириши ва ўз қишлоғи учун нима қилиш кераклигига ўз таъсирини ўтказиши мумкин бўлади.\nШуни қўшимча қиламизки, 2020 йил 25 ноябрда Ўзбекистон Республикаси Президентининг ПҚ-4898-сонли « Жаҳон банкининг Халқаро тараққиёт уюшмаси ва Осиё инфратузилмавий инвестициялар банки иштирокида «Қишлоқ инфратузилмасини ривожлантириш» лойиҳасини амалга ошириш чора-тадбирлари тўғрисида»ги қарори қабул қилинган.\n2020—2024 йилларда амалга ошириладиган лойиҳа ташаббускори Ўзбекистон Республикаси Иқтисодий тараққиёт ва камбағалликни қисқартириш вазирлигидир.\nЛойиҳа доирасида Андижон, Фарғона, Наманган, Жиззах ва Сирдарё вилоятларидаги 300дан зиёд қишлоқлар ушбу аҳоли яшаш пунктларидаги ижтимоий инфратузилма сифатини яхшилаш учун молиялаштирилиши мумкин.\nТанзила Нарбаева: Хотин-қизларнинг минтақавий мулоқоти иқтисодий ҳамкорлик майдонига айланмоқда\nТошкентда Иқтисодий Ҳамкорлик Ташкилотига аъзо давлатлар Коррупцияга қарши курашиш идоралари раҳбарлари ва Омбудсманларининг 4-йиғилиши бўлиб ўтди\nБанк Молия Академияси ва Козон (Волга буйи) Федерал Университети уртасидаги харакатларни бирлаштиришга имкон берадиган узаро келишув Меморандумини имзолашди\nМБ валюта курслари 16/06/2021\n$ 1 10616.02 +0.066%\n€ 1 12870.86 +0.149%\n₽ 1 147.76 +0.654%


Бустонлик туманида янги солик режими жорий этилиши мумкин – КУН УЗ\nГлавная / Жамият / Бустонлик туманида янги солик режими жорий этилиши мумкин\nБустонлик туманида янги солик режими жорий этилиши мумкин\n11.10.2019\tЖамият Comments Off on Бустонлик туманида янги солик режими жорий этилиши мумкин 44 Показы\n2020 йил 1 январдан Бустонлик туманида солик солиш ва солик маъмуриятчилиги буйича ноёб тажрибани бошлаш таклиф этилмокда. Тегишли лойиха мухокама учун жойлаштирилган, деб ёзмокда Norma.\nГазалкент шахрида, «Дустлик», «Сижжак» ва «Новобод» махалла фукаролар йигинларида (туманнинг ахоли дам олиши нуктаи назаридан энг талабгир булган кисмлари) солик таянч пунктларини очиш мулжалланмокда. Улар дам олишни ташкил этиш билан банд булган субъектларни конунийлаштириш ва уларнинг даромадлари хисобини юритиш учун зарурдир.\nСолик таянч пунктларига мурожаат килган жисмоний ва юридик шахсларга 3 йилга гувохнома берилади. Гувохнома учун 1 БХМ йигим ундирилади (макола берилган кундаги микдори – 223 минг сум). Бунда ихтиёрий равишда конунийлаштирилганлар биринчи йил йигим туламайдилар (гувохнома учун йиллик тулов назарда тутилган деб хулоса чикариш мумкин – лойихада бу аник айтилмаган).\nГувохнома эгасига дам олиш билан боглик бир катор хизматларни курсатиш хукукини беради. Бунда солик солишнинг куйидаги тартибини белгилаш таклиф этилади:\n• катъий белгиланган солик топчанларни ижарага беришдан олинадиган даромадлардан – 3 БХМ, моторли сув транспортини беришда – хар бир уриндик учун 3 БХМ, моторсиз сув транспортини беришда – 3 БХМ (бир бирликдаги транспорт учун), скутер ва корда юрадиган машиналарни беришда – 5 БХМ, квадроциклларни беришда – 5 БХМ, параплан беришда – 3 БХМ, отлар беришда – 1 БХМ, чанги учувчилар ва сноубордистлар учун анжомлар беришда – 1 БХМ;\n• Бустонлик тумани худудида дам олиш уйлари ва дала ховлиларни ижарага бериш, умумий овкатланиш ва чакана савдо хизматларини курсатишдан олинган даромадларга 4%лик ставкада ЯСТ солинади.\nГувохномасиз хизмат курсатилганлиги учун «инновацион» санкция механизми кулланилади. Биринчи галги хукукбузарлик учун «сарик карточка» ва 1 млн сум микдорида шартли жарима белгиланади, жарима дархол ундирилмайди. Такрор содир этилган хукукбузарлик учун «кизил карточка» берилади ва 5 млн сум жарима ундирилади, унга биринчи галги хукукбузарлик учун 1 млн сумлик жарима хам кушилади. Жаримани тулаган субъектга йигим ундирилмаган холда гувохнома берилади.\nХизматлар курсатишдан олинган даромадлар яширилган (камайтириб курсатилган) холларда ЯСТ хисобот даврида олинган даромад суммасидан 12%лик ставка буйича хисоблаб чикарилади. 10 млн сумдан юкори микдордаги солик карздорлиги туланмаганлиги учун солик туловчи томонидан хизматлар курсатишда фойдаланиладиган мол-мулк хатланади. Бунинг учун солик органи рахбари ёки унинг уринбосарининг карори етарли булади.\nШу билан бирга, 1 январдан Бустонлик туманидаги тадбиркорлик субъектлари учун юридик шахслардан олинадиган фойда солиги, юридик шахслар учун ККС ва ЯСТ буйича такдим этилган имтиёзларни бекор килиш мулжалланмокда. Факат профилактика ва ахолини даволаш билан шугулланадиган ташкилотлар, шунингдек болалар согломлаштириш оромгохлари учун имтиёзлар сакланиб колади.\nЛойиха узгартирилиши, унга кушимча киритилиши ёки рад этилиши мумкин.\nПред. Мустакил Узбекистон тарихида биринчи марта норасмий секторда банд ахоли сони камайди\nСледующая Евро-2020 саралаши. Англия маглуб булди, Франция ва Туркияда кийин галаба\nРамазон ойи 6 майда бошланади. Президентнинг карори кабул килинди!\nПаст Даргомда кузи ожиз пенсионернинг уйи олдидаги куприкни ким ва нима учун бузди?\nХалолни халол, харомни харом деб билиш – мусулмоннинг зийнати, улуглигидир\nТошкент шахрининг 5 та туман давлат солик инспекцияларига янги рахбарлар тайинланди


НАМАНГАНДА ЭКОБОҒ ОЧИЛДИ(ФОТО)\nДобавлено: 12.08.2017, 21:35\nЎзбекистон Республикаси мустақиллигинг 26 йиллиги олдидан Наманган аҳлига муносиб совға ҳозирланди: “Маткарим Азиз” марказий экобоғи фойдаланишга топширилди.\n2,5 гектар майдонни эгаллаган мазкур боғ марказида каттакон сунъий кўз барпо этилган бўлиб, унинг атрофида катталар ва болалар аттракционлари, спор майдончалари, қаҳвахона, расмга тушиш учун бетакрор манзаралар, хуллас дам олиш учун барча шарт-шароитлар муҳайё қилинган.\nЎзбекистон Президенти Шавкат Мирзиёев ўтган йилнинг ноябрь ойида, Наманган вилояти сайловчилари билан учрашув чоғида бу ерда шаҳар аҳлининг намунали ҳордиқ чиқариши учун бир қатор муҳим ижтимоий объектлари қатори маданият ва истироҳат боғи барпо этилиши хусусида сўз юритганди.\nМазкур боғ Ўзбекистон Республикаси Ташқи иқтисодий фаолият Миллий банкининг молиявий кўмагида, Хитой Халқ Республикасидан келган ҳамкорлар иштирокида бунёд этилди. Янги боғнинг ўзига хос дийзайни, кўзни қувонтиради: эски фаввора ўрнида металл тасмани эслатувчи инсталляция ўрнатилган бўлиб, унда шарқона нақшлар акс этган. Бу ер фотосессия учун ҳам жуда мақбул жой. Сунъий кўлга бириктирилган майдончада ёзги кафе қурилган. Кўлда тез орада катамаранда сайр қилиш имкони юзага келади.\nБоғда спортнинг мини-футбол, бадминтон, пляж волейболи, теннис мусоббақалар ўтказиш имконияти мавжуд. Боғ четидаги равон йўлаклар велосипед, ролик, сигвей ва скейтларда сайр қилиш учун мўлжалланган. Боғ марказида дарахтлар биран ўралган махсус оролча жойлашган. Лойи муаллифлари бу масканни тўй фотосессиялари ва байрам тадбирлари учун “асраб” қўйишган. Мазкур ҳудуддаги саҳнада байрам тадбирлари пайтида таниқли юлдузлар қўшиқ ва рақслар ижро этадилар.


УЛУҒБЕК БАКИРОВ: | TURONZAMIN\nТуғилган кунингиз — 60 йиллик юбилейингиз қутлуғ бўлсин!\nЯратгандан Сизга мустаҳкам сиҳат-саломатлик, узоқ умр, оилавий бахту саодат, халқимиз фаровонлиги ва том маънодаги озодлиги йўлида олиб бораётган эзгу ишларингизда улкан муваффақиятлар тилаймиз!\nВатанимиз Мустақиллигининг дастлабки тарихий даврида Сиз ва Сиз каби миллатимиз ойдинларининг ўрни беқиёсдир. Мамлакатнинг энг юксак минбаридан туриб, золимнинг юзига ҳақ сўзни айтганингизнинг ўзи бугунги ва келажак авлод учун катта сабоқдир.\nЧорак асрдан буён зулмга, мустабид тузумга қарши қиличдек ўткир ўз сўзингиз, ўлмас асарларингиз билан матонат-ла олиб бораётган кураш йўлингиз ҳар бир Ўзбекистон, Турон фарзанди учун катта мактаб, улкан намунадир. Зеро, Сиз яратган умрбоқий асарлар Ватанимиз тарихининг ажралмас қисмидир.\nОна тилимиз ривожи ва тараққиёти йўлидаги илмий ишларингиз, нодир асарлариниз ҳар бир ўзбек учун бебаҳо хазина десак, асло муболаға бўлмас.\nБугунги қутлуғ санада Сизга дунёдаги барча эзгу ва пок тилакларни тилаб қоламиз!\nКеласи айёмларни — 70, 80, 90, 100 ёшли юбилейларингизни жонажон она Ватанимизда, азиз халқимиз билан биргаликда муҳташам тўйхоналарда қарши олишлик Сизу бизга насиб айласин!\nШундай ёруғ кунлар келишига биз, албатта, ишонамиз!\nСизга юксак ҳурмат ила,\nсафдош дўстларингиз ва шогирдларингиз номидан\n1 сентябрь, 2015 йил,\n« 60ning 60 lahzasi Абдуфаттоҳ Маннопов »


Ижара уйида фоҳишахона ташкил этган шахсга жазо тайинланди - zarnews.uz\nИжара уйида фоҳишахона ташкил этган шахсга жазо тайинланди\nЯқинда жиноят ишлари бўйича Навоий шаҳар судининг очиқ сайёр суд мажлисида фоҳишахона ташкил этган шахсга нисбатан жиноят иши кўриб чиқилди.\nГап шундаки, Самад Зафаров (исм-шарифлар ўзгартирилган) ҳеч қандай фойдали иш билан шуғулланмасдан, ғаразли ва паст ниятларда фоҳишахона ташкил этган.\n2019 йил 2 августь куни ўзи ижарада яшаб келаётган Навоий шаҳридаги хонадонларнинг бирида 100 минг сўм эвазига Ш.А. ва К.С.нинг ўзаро интим алоқа қилишлари учун уйидан алоҳида хона ажратиб, уларга шарт-шароит яратиб берганлиги Навоий шаҳар ИИО ФМБ ходимлари томонидан ўтказилган тадбир давомида аниқланиб, 100 минг сўм миқдордаги пуллар холислар иштирокида ашёвий далил сифатида олинган.\nСудланувчи С.Зафаров суд мажлисида айбига иқрорлик билдирмасдан, гўёки хонадонига ўша куни унинг танишлари келганлиги ва улар бирга шунчаки ўтириб, спиртли ичимлик истеъмол қилганликларини важ қилган. Ёшини ва оилавий шароитини инобатга олиб, суддан ўзига нисбатан енгиллик беришни сўради.\nУнинг айби суд мажлисида текширилди ва тўпланган далиллар йиғиндиси билан тўлиқ исботланди.\nС. Зафаров илгари ҳам шунга ўхшаш жиноятни содир этган.\nСуд барча ҳолатларни иносбатга олиб, судланувчига Ўзбекистон Республикаси Жиноят колекси 131-моддаси 2-қисмида назарда тутилган жиноятни содир қилганликда айбли деб топиб, С.Зафаровга 1 йил 6 ой озодликни чеклаш жазоси тайинлади.\nжиноят ишлари бўйича Навоий вилояти суди судьяси.


Бўйсунмас туркманларнинг бўйсундирилиши. Рус империяси Кўктепа қалъасини эгаллаши тарихи - Zamin.uz\n08:20 / 13.01.2021\nБўйсунмас туркманларнинг бўйсундирилиши. Рус империяси Кўктепа қалъасини эгаллаши тарихи\nРоссия империясининг Марказий Осиёни босиб олишдаги муҳим жанглардан бири, шубҳасиз, Кўктепа қалъаси учун бўлган. 1881 йилнинг 12 январь куни узоқ давом этган жанглардан сўнг генерал Скобелев Кўктепа қалъасини ишғол қилишга эришди ва шаҳарни талон-тарож қилдирди. Бу воқеа тарихга Кўктепа қирғини номи билан кирди. «Дарё» сана муносабати билан мазкур воқеа ҳақида ҳикоя қилади.\nXIX аср охирларига келиб, Бухоро амирлиги, Хива ва Қўқон хонликлари Россия империяси вассалига айланиб қолди. Руслар туркманлар яшайдиган ҳудудларни эгаллаш мақсадида туркман қабилалари яшайдиган ҳудудларга тинимсиз зарбалар бериб турди. Агар туркманлар ҳудуди эгалланмаса, инглизларнинг бу ҳудуд орқали Каспий денгизи соҳилларига етиб келиши русларни хавотирга солиб турган ҳолатлардан бири эди. Агар руслар туркманларни бўйсундирса, бутун Каспий ҳавзаси уларнинг ихтиёрига ўтар ҳамда Туркистон ва Кавказ ўртасида бўш ҳудуд қолмас эди.\nXIX асрда Ахалтака воҳасида 80-90 мингга яқин туркманларнинг така уруғи истиқомат қилар эди. Улар табиатан жангчи бўлиб етишган қабилалардан бири эди. Русларнинг уларни бўйсундириш учун 1879 йилгача амалга оширган барча юришлари муваффақиятсиз якунланган эди. Жумладан, 1978 йилги Лазерев ва Ломакин экспедициялари муваффақиятсиз тугади.\nШундан сўнг, такаларни бўйсундириш учун Фарғонани эгаллашда ўзини кўрсатган генерал Скобелев тайинланди. Унинг асосий мақсади якуний зарбани бериб Кўктепани ишғол қилиш ва такаларни бўйсундиришдан иборат эди.\nМихаил Скобелев, биринчи навбатда, юкларни муваффақиятли ташиб келишга алоҳида эътибор қаратди. Саҳронинг асосий транспорти бўлган туяларнинг тайёргарлигига энг кўп аҳамият берди. Шунингдек, аскарларнинг ҳам ҳарбий, ҳам озиқ-овқатдан таъминлашга ҳаракат қилди. Шунингдек, госпитал ҳам қурилди. 1880 йилнинг ноябрь ойига қадар туялар ва барча керакли озиқ-овқатлар етиб келди.\nШундай қилиб, Скобелевнинг тўплаган захира маҳсулотлари 1881 йилнинг март ойигача саккиз минг кишигача етадиган қилиб қўйилди. Унинг ихтиёрида эса етти мингдан ортиқ аскар бор эди. Шунингдек, у Форс ҳудудида 146 минг пуд зарур захира тўплаб қўйиш учун полковник Гродековга одам юборди. Бу захира қалъа эгалланганидан кейин ишлатилиши керак эди.\nҚалъадаги аҳоли эса 45 минг кишини ташкил этар, уларнинг 20 мингдан ортиғи аскарлар эди. Уларнинг ихтиёрида эса беш мингдан ортиқ қурол бўлиб, асосан тўппончадан иборат эди.\n15 декабрь куни Скобелев ихтиёрига Туркистондан Куропаткин бошчилигида 900 та туя ҳамда 1000 га яқин аскар келиб қўшилди ва Скобелев операцияга тайёргарликни бошлаб юборди. 6 январь куни қалъа бурчагидан 500 метр узоқликда 12 та тўп жойлаштирилди. Скобелев штурмни 10 январга белгилаган эди. Аммо, баъзи бир сабабларга кўра уни 12 январга ўтказишга мажбур бўлди. 10-11 январь туни руслар қалъа деворлари остига миналар жойлаштирдилар. 12 январь куни 7 мингга яқин аскар ҳужумга тайёр бўлиб турди. Ҳужум бошланишидан аввал миналар портлаши ва оқибатда деворлар бузилиши лозим эди.\nҲужум, режа қилинганидек, 12 январь куни бошланди. Соат 11 дан 20 дақиқа ўтганда миналар портлатилди. Қалъанинг шарқий девори қулаб тушди ва аскарларнинг қалъага киришига имкон берадиган ёриқ пайдо бўлди. Куропаткин отряди ҳужумга ўтганда ҳали чанг тарқалиб улгурмаган эди. Ғарбий девордан подполковник Гайдаров бўлинмаси ёриб киришга муваффақ бўлди. Туркманлар қаттиқ қаршилик кўрсатдилар. Узоқ давом этган жангдан сўнг, туркманлар қалъанинг шимолий қисми орқали қочишга тушдилар. Қалъада қолиб, қочишга улгурмаган қисми эса жанг қилиб ҳалок бўлди. Скобелев қочиб кетганлар ортидан 16 км узоқликкача таъқиб қилиб борди. Руслардан эса жами қамал даврини ҳисобга олсак, мингдан ортиқ киши ҳалок бўлди. Жумладан, 34 рус офицери ҳам ҳалок бўлди. Руслар қалъада беш минг аёллар ва болаларни асир олдилар. Олти миллион рубль қийматга тенг ўлжа ҳам қўлга киритилди.\nЎша пайтда инглиз матбуотида даҳшатли воқеа ҳақида шов-шув кўтарилди. Қалъада ҳимоячилар билан бирга бўлган инглиз мухбир-офицерларнинг хабар беришича, рус аскарлари Скобелевнинг топшириғига асосан у ерда қолган тинч аҳолига нисбатан жуда қаттиқ муносабатда бўлган ва оммавий қирғинлар уюштирган. Айнан, инглиз матбуоти ушбу воқеага аҳамият қаратганидан кейингина, маҳаллий аҳолига нисбатан зулм камайган.\nРус аскарларнинг Кўктепадаги қилмишлари ҳақида Лев Николаевич Толстойнинг қизи Татяна Скобелевнинг аскарларига аҳолини ўлдиришлари учун вино ичириб маст қилишига тўғри келгани ҳақидаги воқеани ўз хроникаларида ёзиб қолдирган.\n1991 йилдан бошлаб, 12 январь Туркманистонда хотира куни сифатида Кўктепа қурбонлари хотирланади. 1995 йилда Кўктепа шаҳрида рус босқини қурбонлари хотирасига масжид барпо этилди. 2009 йилда эса Кўктепа жанги тарихига бағишланган «Кўктепа» музейи иш бошлади.\nРуслар грипп ва коронавирусга қарши гибрид вакцина яратишмоқчи\n27-08-2020, 14:41, Дунё\nПетербургда ўзбекистонлик қурувчилар маош талаб қилиб намойишга чиқди (видео)\n17-07-2020, 18:23, Дунё


UzNews - Golden House'дан баҳорий акцияларнинг сўнгги ҳафтаси\nGolden House'дан баҳорий акцияларнинг сўнгги ҳафтаси\nGolden House компанияси ғаройиб баҳорий акциялар тугашига оз қолганини маълум қилади.\nАкциялар давомида замонавий ва қулай турар жой мажмуаларидан хонадон харид қилган мижозлар икки кишилик саёҳатни қўлга киритишлари ёки яна бир хонадон ютиб олишлари мумкин.\nАйни дамда компаниянинг 3 та ғаройиб акцияси амал қилмоқда:\n1. “Assalom, Туркия!” акцияси\n2. “Хонадон харид қил ва хонадон ютиб ол!” акцияси\n3. Тижорий майдонлар учун 20% гача бўлган чегирмалар\n1. Жорий ёз фаслида Assalom Maxtumquli, Assalom Sohil ёки Assalom Do‘rmon yo‘li турар жой мажмуаларнинг биридан хонадон харид қилган мижозлар қуёшсевар ва меҳмондўст Туркияда дам олиш имкониятига эга бўладилар.\nБир тасаввур қилинг-а, сиз орзу қилган хонадонда янги ҳаётга қадам қўйишингиз — Усмонийлар салтанатининг қадимий ва бой меъморий меросидан тортиб, Ўртаер денгизидан янги тутилган балиқлардан тайёрланган ажойиб таомни тановул қилишингиздан бошланса не ажаб! Худди шу мақсадда “Assalom, Туркия!” акцияси амал қилмоқда ва мазкур акция доирасида янги хонадон соҳиблари икки кишилик унутилмас саёҳат, юксак парвоз, ажойиб меҳмонхонада яшаш ва бир умрга татигулик ижобий таассуротларга эга бўладилар!\n“Assalom” турар жой мажмуаларини танлашнинг энг асосий учта сабаби\nСифат ва нархнинг ажойиб мутаносиблиги\nУшбу турар жой мажмуалари аҳолига юқори даражадаги қулайликни тақдим этади. Assalom мажмуаларининг ҳар биридаги хонадонлар эргономикаси, пухта ўйланган лойиҳаси, режалаштиришнинг турфа хиллилиги, энг асосийси, атрофдаги ҳудуднинг экологик тозалиги билан ажралиб туради. Шуларга гарамай, нархлар ҳамёнбоп, сифат эса юқори даражада.\nҚишда иссиқ, ёзда эса салқин\nAssalom турар жой мажмуалари махсус ишлаб чиқилган муаллифлик технологияси асосида барпо этилади. Бунда, албатта юртимизнинг иқлим шароити ва сейсмологик хусусиятлари ҳам ҳисобга олинган. Уйларнинг деворлари учта қатлам: тутиб турувчи панель, қўшимча иситиш қопламаси ва пардозлаш панелларидан иборат. Бунда иккинчи қатлам нафақат иссиқлик изолациясига эришишга имкон беради, балки хонадонларни кўча шовқинидан ҳам ҳимоя қилади.\nАжойиб, сифатли таъмир ва замонавий ошхона тўплами совға тариқасида\nХонадон соҳиблари таъмир ишлари учун ортиқча вақт, куч ва асабларини сарфламасликлари, шунингдек, инсофсиз усталар ва сифатсиз қурилиш материалларидан азият чекмасликлари учун Golden House мазкур лойиҳани тўлиқ таъмирланган ҳолда фойдаланишга топширади. Замонавий ва функционал ошхона гарнитури эса сизга ўзгача қувонч бағишлайди.\n2. Қандай қилиб битта хонадон харид қилиб, иккита хонадонга эга бўлиш имкониятини қўлга киритиш мумкин? Тошкентнинг қоқ марказида жойлашган ва замонавий ҳаёт учун барча афзалликларга эга Infinity турар жой мажмуасидан апартамент харидорлари ўзгача имтиёзларга эга. Infinity ТЖМдан хонадон харид қилганингизда, Golden House турар жой мажмуаларининг биридан яна бир хонадон ютиб олиш имкониятини қўлга киритасиз. Golden House'нинг ушбу ноёб акцияси тез орада якунланади.\nInfinity турар жой мажмуасини танлашнинг энг асосий учта сабаби\nGolden House'дан Infinity лойиҳаси 5 та тураржой биносини ўз ичига олади. Уларнинг тўрттаси табиат унсурлари — ер, сув, ҳаво ва оловнинг, бешинчиси эса руҳнинг тимсоли бўлиб хизмат қилади.\nҲар ким ўзи учун орзусидаги хонадонни топа олади, негаки девелопер 30 дан зиёд тарҳдаги хонадонларни тақдим этади. Шу билан бирга, фойдасиз майдонлар йўққа чиқарилган, қисмларга бўлиш эса пухта ўйланган ҳолда амалга оширилган. Ёпиқ омборхоналар ва ўрнатилган мебел жавонлари буюмларни сақлаш муаммосини ажойиб тарзда ҳал қилади. Кенг меҳмонхоналар байрамлар ва йиғилишлар ўтказиш имконини беради.\nТурар жой мажмуасини пойтахтнинг қоқ марказида жойлашган, шу боис туманнинг ноёб инфратузилмаси Infinity'даги шинам ҳаёт учун яна бир ёқимли туҳфа бўлади. Шу ерда қад ростлайдиган савдо-кўнгилочар маркази мажмуа аҳолиси ва меҳмонлари учун навбатдаги ғаройиб совғалардан бирига айланади.\n3. Golden House бизнес учун пойтахтнинг гавжум нуқталарида жойлашган энг мақбул майдонларни таклиф қилади. Эслатиб ўтамиз, тижорий майдонлар хариди учун 20% гача бўлган чегирмаларнинг амал қилиш муддати тугашига оз қолди. Ниҳоятда манфаатли ва инвестиция нуқтаи назаридан жозибадор бўлган харидни амалга оширишнинг ҳозир айни вақти. Ҳафта охирига қадар қулай чегирмалар билан майдон харид қилишингиз мумкин.\nGolden House савдо офисларига ташриф буюринг, якунланиб бораётган баҳорий акциялардан фойдаланинг ва манфаатли келишувларни амалга оширинг!\nМарказий савдо офиси: Мирзо Улуғбек тумани, Осиё кўчаси, 3-уй\nМўлжал: Orient Finans Bank, «Новомосковская» ТЖМ\nCall-марказ: (+998) 78−150−11−11


Жанубий Корея мусулмон аскарларининг қаҳрамонлигини унутмайди\nШанба, 21 Октябр 2017 15:56\nЖанубий Корея Корея уруши давридаги Туркиянинг мададини ҳеч қачон унутмайди, деди «Анадолу» агентлигига Туркия – Жанубий Корея Ассоциацияси раҳбари, Сеулдаги Ханьянг университети антропология факультети ўқитувчиси, Ислом тарихи тадқиқотчиси Ли Хи Со.\n«Жанубий Кореяда туркларни жуда яхши кўрадилар. Биз Корея уруши даврида турк аскарлари томонидан Жанубий Кореяни озод этиш учун қилинган қаҳрамонликларни унутмаймиз ва бу хотирани келгуси авлодларга ҳам етказишга интиламиз», – деди Ли Хи Со. Профессор Корея уруши даврида Жанубий Корея томонида 150 минг мусулмон турк аскарлари жанг қилганини эслатиб ўтди.\n«Талай ёмон хулқ намунасини кўрсатган америкалик аскарлардан фарқли равишда турк аскарлари ўз қаҳрамонлиги ва жасорати билан инсонийлик сабоғини бердилар», – деди ассоциация раҳбари.\nУнинг сўзларига кўра, 1950–1953 йиллардаги Корея уруши даврида турк аскарлари билан боғлиқ биронта ҳам салбий ҳолат бўлмаган.\n«Турк бригадаси кореялик етимлар учун мактаб очди, уларга таълим олиш имконини берди. Жаҳон тарихида бир давлат аскарларининг бошқа давлатда ўзларини бу қадар одамийлиги билан ажралиб тургани ҳақида бошқа биронта мисол йўқ. Турк мусулмон аскарлари томонидан намоён этилган қаҳрамонлик, меҳрибонлик ва ғамхўрлик таъсирида айрим кореяликлар Исломни қабул қилдилар, бу мамлакатимиз тарихида аввал ҳеч кузатилмаган ҳолат эди», – таъкидлади Ли Хи Со.\nПрофессор Туркия ва Жанубий Корея ўртасида муносабатларни келажакда янада мустаҳкамлаш лозимлигини айтди.\nУшбу бўлимдаги бошқа мақолалар: « Франция яҳудийларнинг мустамлакачилик режаларини қоралади Қирғизистонлик кўнгиллилар хайрия ярмаркаси ўтказдилар »


Huquqburch.Uz - Қозоғистон билан Ўзбекистон ўртасидаги икки томонлама ҳамкорлик тараққиётнинг муҳим омилидир\nҚозоғистон билан Ўзбекистон ўртасидаги икки томонлама ҳамкорлик тараққиётнинг муҳим омилидир\nҚозоғистон Республикаси Президенти Қосим-Жомарт Тоқаев Ўзбекистон Миллий ахборот агентлиги – ЎзАга Ўзбекистон ва Қозоғистон ўртасида эришилган натижалар, ҳамкорликни ривожлантиришнинг жорий ҳолати ва истиқболлари хусусида интервью берди.\n– Қозоғистоннинг Биринчи Президенти – Элбоши Нурсултон Назарбоев ва Ўзбекистон Президенти Шавкат Мирзиёев саъй-ҳаракатлари билан мамлакатларимиз ўртасидаги муносабатлар янги босқичга кўтарилди. Бугун Қозоғистон ва Ўзбекистон олдида қандай умумий мақсад ва вазифалар турибди?\n– Мустақилликнинг илк кунларидан буён Қозоғистон ва Ўзбекистон елкама-елка қўл тутиб, мураккаб даврларда бир-бирини қўллаб-қувватлаб, бир-бирининг муваффақиятларидан қувониб келмоқда. Халқларимиз ўртасида мамлакатларимиз тараққиётига эришишдек ягона мақсадга асосланган мустаҳкам ва ўзаро уйғун муносабатлар қарор топган.\nДавлатларимиз ўртасида стратегик шерикликни мустаҳкамлашда Қозоғистоннинг Биринчи Президенти Нурсултон Абишевич Назарбоев ва Ўзбекистон Президенти Шавкат Миромонович Мирзиёев асосий роль ўйнадилар.\nМиллат раҳнамоси яқин қўшнилар билан алоқаларни ривожлантиришга доимий равишда алоҳида эътибор қаратиб келмоқда. Шунинг учун мамлакатингиз Қозоғистон ташқи сиёсатининг устувор йўналишлари сирасига киради. Биз халқларимизни янада яқинлаштириш йўлидаги саъй-ҳаракатларимизни давом эттирамиз.\nҲозирги вақтда савдо-иқтисодий алоқаларни кенгайтириш ва чегараолди ҳамкорлигини мустаҳкамлаш асосий вазифалардан ҳисобланади. Мамлакатларимиз ушбу соҳаларда юксак салоҳиятга эга. Ҳукуматларимиз 2020 йилда ўзаро савдо ҳажмини 5 миллиард долларга етказишни мақсад қилган.\nИнвестиция, саноат кооперацияси, қўшма ишлаб чиқаришларни ривожлантириш соҳаларидаги самарали ва кенгайиб бораётган ҳамкорликка оид мисоллар мамлакатларимиз манфаати йўлидаги иқтисодий ҳамкорликни янада мустаҳкамлашга бўлган интилишларимизга тўлиқ мос келади.\nШерикликнинг беқиёс истиқболлари транзит-транспорт соҳасида ҳам намоён бўлмоқда. Денгизга чиқиш имконияти бўлмаган Қозоғистон ва Ўзбекистон учун транзит инфратузилмасини такомиллаштириш ва бошқа мамлакатлар билан транспорт кооперациясини ривожлантириш биринчи галдаги вазифалардандир.\nНур-Султон ва Тошкент ўртасида хавфсизлик борасидаги алоқалар мустаҳкамланиб бораётгани ҳам ўзаро ишончдан далолатдир. Биз барчамиз учун умумий бўлган терроризм, диний экстремизм, ноқонуний қурол савдоси, уюшган жиноятчилик, ноқонуний миграция ва наркотрафик сингари минтақавий муаммоларга дуч келмоқдамиз. Минтақамиз хавфсизлигига таҳдид солаётган Афғонистондаги вазият ҳам жиддий хавотирга сабаб бўлмоқда.\nБуларнинг барчаси биздан тизимли, баҳамжиҳат ва уларнинг олдини олишга қаратилган чора-тадбирларни амалга оширишни талаб этади. Шунинг учун Қозоғистон ва Ўзбекистон ҳуқуқни муҳофаза қилиш органлари ва махсус хизматлари ўртасида ҳамкорлик алоқаларини йўлга қўймоқда.\nСув муаммоси билан боғлиқ ҳамкорлик масалалари ҳам алоҳида аҳамиятга эга. Сув муносабатларининг барча йўналишларида минтақадаги бошқа шериклар билан яқин ҳамкорликда мунтазам равишда ишчи гуруҳ йиғилишлари ўтказилаётгани қувонарлидир.\nБиз анъанавий равишда маданий-гуманитар алоқаларни янада мустаҳкамлашга алоҳида эътибор қаратиб келмоқдамиз ва бу халқларимиз томонидан ижобий қарши олинмоқда.\nҚозоғистон ва Ўзбекистон ўртасида конструктив мулоқот йўли билан ҳал қилиб бўлмайдиган масала деярли йўқ экани таҳсинга сазовор. Мамлакатларимиз ўртасидаги муносабатлар бутун Марказий Осиё минтақасида барқарорлик, хавфсизлик ва жадал тараққиётнинг муҳим омили ҳисобланган икки томонлама ҳамкорликнинг муваффақиятли ва самарали моделини ифода этади.\nМенинг назаримда, Нур-Султон ва Тошкент олдида турган муштарак мақсад ва вазифалар кенг кўламли ҳамкорлигимизни янада ривожлантириш учун кучли туртки бўлиб хизмат қилади.\n– Маълумки, Элбоши Нурсултон Назарбоев ва Президент Шавкат Мирзиёевни самимий дўстона муносабатлар боғлаб туради. Сизнинг Ўзбекистон раҳбари билан алоқангиз қандай?\n– Шавкат Миромонович мени Қозоғистон Президентлиги лавозимига киришганим муносабати билан биринчи бўлиб табриклаган давлат раҳбарларидан. Унга самимий сўзлари учун чин юракдан миннатдорлик изҳор этаман. Элбошимиз шаънига айтилган эзгу тилакларни ҳам Ўзбекистон раҳбарининг бизнинг юртимизга юксак эҳтироми ифодаси деб биламан.\nПрезидент Шавкат Мирзиёев Ўзбекистонда кенг кўламли ўзгаришларни амалга ошириш ва мамлакатингизни замонавий, халқаро майдонда рақобатбардош давлатга айлантиришдек тарихий миссияни ўз зиммасига олди. Унинг давлат бошқаруви тизимини изчил такомиллаштириш, иқтисодиёт ва молия секторини либераллаштириш, жамиятнинг барча жабҳаларини модернизация қилиш йўлидаги ирода ва қатъияти чинакам қизиқиш ва чексиз ҳурмат уйғотмоқда.\nШавкат Миромонович барча куч-ғайрати, билими ва тажрибасини ушбу олижаноб мақсадларга эришишга йўналтирганига учрашувларимиз чоғида шахсан амин бўлганман.\n2017 йилда Қозоғистон парламенти Сенати делегацияси раҳбари сифатида Тошкентга ташрифим чоғида у билан атрофлича суҳбат қурганман. Ўзбекистон раҳбарининг мамлакат тараққиётининг барча муҳим йўналишларига стратегик ёндашуви, минтақа ва дунёдаги вазиятни чуқур англаши шахсан менда катта таассурот қолдирган. Мамлакатларимиз тараққиёти масаласида биз якдил қарашга эгамиз ва бу ғоят муҳим.\nБизнинг бундай ишончли ва мунтазам мулоқотларимиз қардош Қозоғистон ва Ўзбекистон муносабатларини янада чуқурлаштиришга хизмат қилишига қатъий ишонаман.\n– Қозоғистонда ўтказилган Ўзбекистон йили якунлари ҳақида бугун қандай натижаларни қайд этиш мумкин?\n– Ушбу муҳим воқеликни ўтказиш ҳақидаги қарор икки томонлама муносабатларимиз тарихида ёрқин саҳифа сифатида муҳрланди. Қозоғистонда Ўзбекистон йили юксак даражада ўтди. Мамлакатимизда халқларимиз, илм-фан, маданият, таълим муассасалари, тадбиркорлик тузилмалари ўртасидаги алоқаларни кенгайтириш ва мустаҳкамлашга қаратилган 200 дан зиёд тадбир ташкил этилди.\nҚозоғистон – Ўзбекистон биринчи минтақалараро ҳамкорлик форуми ҳам муваффақиятли ўтди. Унинг якуни бўйича икки мамлакат ҳудудлараро алоқаларини янада ривожлантиришни кўзда тутувчи муҳим ҳужжатлар имзоланди.\nҲамкорликнинг бу шакли чегараолди ҳудудларининг ўзаро ҳамкорлигини ривожлантиришнинг муҳим омили бўлиб хизмат қилиши, бизнеснинг давлатларимиз бозорларига кириб боришини жадаллаштириши, икки томонлама савдони сезиларли равишда фаоллаштириш имконини беришига ишончим комил. Шу йўсинда, ўтган йили мамлакатларимиз ўртасида товар айланмаси тахминан 50 фоизга ўсиб, 3 миллиард долларни ташкил қилди.\nИкки давлатнинг ўзаро яқинлашуви халқларимиз томонидан катта мамнуният билан кутиб олинаётганини қайд этиб ўтмоқчиман. Бинобарин, қардош мамлакатга илк давлат ташрифим Ўзбекистонда Қозоғистон йили очилишига тўғри келганида чуқур рамзий маъно бор.\n– Ўзбекистонда ўтказиладиган Қозоғистон йилидан нима кутяпсиз?\n– Биринчи навбатда, биз ўзбекистонликлар Қозоғистон йили тадбирларида кенг ва фаол иштирок этишларига ишонамиз. Ўзбекистоннинг ҳар бир фуқароси ушбу улкан воқеадан ўзи учун нимадир олиши ва Қозоғистоннинг бир бўлагини доимо ўз қалбида ҳис қилиши биз учун жуда муҳим. Шу боис, биз Қозоғистон йили дастурини имкон қадар ранг-баранг ва мазмунли тайёрлашга ҳаракат қилдик.\nИшбилармонлар ва сиёсатчилар учун бизнес-форум, анжуманлар алоҳида аҳамият касб этса, талабалар учун таълимга оид кўргазмалар ўтказилиши кўзда тутилган. Бундан ташқари, кўплаб маданий, спорт ва сайёҳлик тадбирлари ҳам ташкил этилади.\nҚозоғистон йилининг географик қамровига ҳам алоҳида эътибор қаратилади. Тадбирлар Ўзбекистоннинг барча ҳудудларида ўтказилади. Шу орқали биз ҳудудлараро кооперацияни янада кенгайтириш, аҳоли ўртасидаги алоқалар мустаҳкамланишига ишонамиз.\nСавдо-сотиқ, чегараолди ҳамкорлиги, туризм, транспорт ва маданият каби соҳаларга оид барчага маълум ташаббус ва лойиҳалар бўйича амалга оширилаётган изчил ишлар давом эттирилади.\nШунингдек, назорат-ўтказиш пунктларимизни модернизация қилиш ишларини ниҳоясига етказамиз, бу давлат чегараларидан ўтишда вақтни сезиларли даражада тежаш имконини беради. Замонавий чегара ва божхона инфратузилмасини яратиш – бизнинг мақсадимиз бўлиб қолаверади. Бу оддий фуқаролар учун, бизнес учун зарур, бундан ташқари, бу ишлар мамлакатларимиз сайёҳлик салоҳиятини мустаҳкамлашга хизмат қилади.\nБир сўз билан айтганда, биз Ўзбекистон билан иқтисодий ва ижтимоий-гуманитар ҳамкорликнинг барча йўналишлари бўйича ишларни давом эттиришга тайёрмиз.\nБуларнинг барчаси ўзаро англашув ва ҳамкорликнинг янги кўприкларини барпо этиш имконини беради. Ўзбек халқ мақолида айтилганидек: «Ён қўшним – жон қўшним». Ўзбекистонда ўтказиладиган Қозоғистон йили халқларимиз ўртасидаги кўп асрлик дўстона ва яхши қўшничилик ришталарини янада мустаҳкамлашга хизмат қилишига ишончим комил.\n– Сиёсатшунослар 1990-йиллардан бошлаб Марказий Осиё ҳақида кўп ёзишади. Бу борада Бжезинский ва бошқаларнинг асарларини эслаш кифоя. Бироқ танқидий прогнозларнинг биронтаси ҳам амалга ошмади. Марказий Осиёнинг жаҳон сиёсатида ўрнини қандай баҳолайсиз?\n– Дарҳақиқат, мустақилликка эришилгандан бошлаб кўплаб эксперт ва кузатувчилар аксар ҳолларда Марказий Осиё тараққиётининг салбий сценарийсини прогноз қилган эди. Мамлакатларимизнинг парчаланиб кетиши, назорат қилиб бўлмайдиган терроризм хавфининг кучайиши, қандайдир «халифат»га айланиши, ички низолар, иқтисодий ва ижтимоий таназзуллар башорат қилинган эди.\nБироқ Марказий Осиёни “болқонлаштириш” прогнозлари рўёбга чиқмади. Марказий Осиёдаги ҳар бир давлатнинг мустақиллик йилларидаги дадил қадамлари минтақада барқарорликни сақлаш имконини берди, бу эса узоқ муддатли изчил тараққиётга мутаҳкам пойдевор қуришда муҳим аҳамият касб этади.\nБугунги кунда Марказий Осиё тараққиётнинг янги даврини бошдан кечирмоқда. Давлатлараро ҳамкорликни мустаҳкамлаш, барча долзарб масалалар бўйича ўзаро мақбул ечимлар топиш тенденциялари қайд этилмоқда. Бунинг учун биз минтақадаги барча раҳбарларнинг сиёсий иродаси, яхши қўшничилик ва ўзаро манфаатдорлик тамойиллари асосида ҳамкорликни ривожлантиришга тайёрлиги каби энг асосий жиҳатга эгамиз.\n2018 йилнинг март ойида Қозоғистон пойтахтида Марказий Осиё давлатлари раҳбарларининг биринчи маслаҳат учрашуви бўлиб ўтган эди. Ушбу воқеани, ҳеч бир муболағасиз, минтақавий ҳамкорликдаги янги босқич, деб аташ мумкин. Учрашув давомида беш томонлама ҳамкорликнинг асосий устувор йўналишлари ва келгуси режалар белгилаб олинди. Марказий Осиё мамлакатлари ўртасида сиёсий мулоқот сезиларли даражада ошди, минтақага оид ички ва халқаро аксарият масалаларга доир қарашлар яқинлиги ёки бир-бирига мос келиши ўз исботини топди.\nҲамкорликнинг янги суръати ҳозирданоқ ўз самараларини бермоқда. Марказий Осиёдаги товар айирбошлаш ҳажми анча ошди, авиа-автомобиль ва темир йўл йўналишлари очилмоқда, ўтказиш пунктлари модернизация қилинмоқда, инфратузилма лойиҳалари амалга ошириляпти. Ички минтақавий иқтисодий алоқалар мустаҳкамланмоқда, чегараларга оид масалалар келишиб олинмоқда, сув ресурслари ва экологиядан оқилона фойдаланиш масалалари биргаликда ҳал этилмоқда.\nМинтақалаштириш ва кооперация тенденциялари замонавий дунёни ривожлантиришнинг ажралмас қисмидир. Ҳатто йирик ва ўзига тўқ мамлакатлар ҳам ўз шериклари билан яқин ҳамкорлик алоқаларини йўлга қўймоқда.\nЖаҳон тажрибаси шуни кўрсатмоқдаки, кичик ва ўрта давлатлар учун ҳамкорликнинг самарали платформаларини яратиш, кооперация алоқаларини кенгайтириш ўта муҳим бўлиб, бусиз узоқ муддатли ва барқарор тараққиётга эришиб бўлмайди.\nАйни пайтда мамлакатларимизнинг табиий яқинлашувини қандайдир «қотиб қолган менталитет», деб талқин этиб бўлмайди. Марказий Осиёдаги бугунги ижобий жараёнлар фақат биз учунгина фойдали бўлиб қолмай, минтақадаги азалий шерикларимиз манфаатларига ҳам хизмат қилади. Қозоғистон барча манфаатдор давлатлар билан ҳамкорликнинг барча шакллари учун очиқдир.


Бино cотилмоқда. Таҳририят журналистлари энди кўчада...\n27.04.2018 19:00 1 2861\nТўрт ёки беш кундан буён журналистлар бир-бири билан кўришиб қолса бир мавзу ҳақида албатта гапирилади: «Эшитдингизми, биномиз сотувга қўйилибди? Энди қаерга борарканмиз? Ярим асрга яқин вақт мобайнида шу бинога ўрганиб қолган эканмиз. Кўнгил узиш оғир бўляпти, ўз уйимиздек бўлиб қолганди».\nГапнинг лўндасини айтганда, журналистлар бу бинони ўз уйларидай ҳис этиб, ҳар бир қаватдаги таҳририятларнинг ўзлари ҳозирги замон талабига мос равишда ўз ҳисобидан таъмирлаб, шароитларини яхшилаб, мамлакат равнақи йўлида қўлларидан келганча меҳнат қилишмоқда. Аслида бино Тошкент шаҳар ҳокимлигига қараганлиги боис таҳририятлар ижара пулини тўлагандан сўнг ҳокимлик замон талабига мос тарзда таъмирлаб бериши лозим эмасми?\nТаҳририятлар таъмирга кетган миллионлаб пулларни ходимларга мукофот пули сифатида берганда, оиласининг бир камчилигига ярарди.\nЎрни келганда яна бир фикрни айтмоқчиман. Бугунги кунда мамлакатимизда кам таъминланган, ногирон, боқувчиси йўқ, бир сўз билан айтганда ижтимоий ҳимояга муҳтож кишилар ҳамда ҳарбийлар, фаол ёшларга арзон уйлар имтиёзли кредит асосида берилмоқда. Буни биз оммавий ахборот воситаларида кенг ёритаяпмиз.\nУйли бўлганларнинг фикрларини эшитиб, улар давлатимиздан қанчалик миннатдорлигини, ҳаяжонларини худди ўзимиз уйга эга бўлгандек оммага етказамиз. Аслида журналистларнинг ҳам кўпчилиги ижарада яшашади. Фақат ўзганинг дардини, муаммоси ва қувончини оммага етказади-ю ўзига келганда сукут сақлайди.\nУйсиз, пропискасиз журналистларнинг ҳам елкасига офтоб тегармикан?\nуй-жой журналистлар Матбуотчилар уйи\nЖамият 02/03, 13:12\nЖамият 28/02, 12:52\nХориж 27/02, 19:06


Kutubxona - Umarali Normatov. Qalb dramasi va nafosati / Kiril\nSiz shu sahifadasiz: Umarali Normatov. Qalb dramasi va nafosati / Kiril\nАсар номи Қалб драмаси ва нафосати\nҚалб драмаси ва нафосати\nХожа Аҳмад Яссавий асрлар мобайнида туркий халқлар руҳоний ҳаётига раҳнамолик қилган ва ҳозирги даврларга қадар тасаввуф, адабиёт, маданият, ҳатто сиёсат жабҳасида таъсирини ўтказиб келаётган буюк сиймодир.\n«Яссавий — Исломга киришнинг охирги ва Исломиятнинг илк шоири-идеологи эдики, худди шу маънода буюк Шарқ Ренессансининг юзага чиқишида Дантега ўхшаб иш кўрмак унинг қисматига тушди», дейди профессор Яшар Қораев. Дарҳақиқат, Аҳмад Яссавий фақат янги тариқат яратувчиси сифатида эмас, балки туркий тасаввуф адабиётининг илк ижодкори сифатида ҳам улуғ ва унутилмас ишни амалга оширган.\nМашҳур мутасаввиф олим ва шоир Сўфи Оллоёр авлодларга Яссавий ҳазратларидан «улуғ бир китоб» мерос қолганлигини айтади. Бу — ҳикматлар мажмуаси эканлиги аниқ. Аммо ушбу нодир китобнинг қадимий қўлёзмаси сақланмаган. Сақланиб қолган бўлса-да, ҳалигача топилгани йўқ. Муаммоларнинг муаммоси ана шу. Аҳмад Яссавий адабий шахсияти ва ижодиётига иштибоҳли қарашлар, адолациз ва бирёқлама танқидлар, бир-бирига зид муноқашаю мунозаралар — буларнинг деярли ҳаммаси асосан ана шу заминдан пайдо бўлган. Шуни ҳам алоҳида таъкидлаш жоизки, «Девони Ҳикмат» ва муаллифлик масаласи йигирманчи асрнинг бошларида Оврупо шарқшунослари томонидан ўртага қўйилган бўлиб, Яссавий адабий меросини таъқиқлаш ва таҳқирлашда шўро давлати бундан ниҳоятда моҳирлик билан фойдаланган. Оқибатда профессор П.М.Мелиоранскийнинг Германияда босилган «Ислом қомуси»даги ҳикматларнинг Қозон босмасига оид фикрлари аста-секин «Девони Ҳикмат»нинг илдизига умуман болта уриш даражасига етказилган эди. Ҳикматларнинг тили, услуби ва тарихи билан бошланган фикр-мулоҳазалар кейинчалик уларнинг ғоявий моҳияти, тарбиявий аҳамиятини кескин қоралаш билан уйғунлаштирилиб юборилганди. Фитрат домладек улкан олимнинг ҳам ҳикматларда ифодаланган диний-ирфоний ҳақиқатларга синфийлик нуқтаи назаридан баҳо беришлари — зўравон мафкура кўндаланг қўйган мажбурият эди. Буни бажармасликнинг эса иложи йўқ эди. Акс ҳолда, Фитрат домла, Яссавий ижодиётини ижобий баҳолашга уринган марҳум олимимиз профессор Эргаш Рустамовдан ҳам минг чандон оғир аҳволда қолишлари ҳеч гап эмасди. Бугун ҳаммаси жуда осон кўринади. Чунки Яссавий ижодиёти энди «хавфли майдон» эмас...\nЮртимизда яссавийшуносликдаги янгиланиш қайта қуриш ва ошкоралик ҳосиласи бўлиб, саксонинчи йилларнинг иккинчи ярмидан кейин Яссавий мавзуида «Ёшлик», «Шарқ юлдузи» журналларида, «Ўзбекистон адабиёти ва санъати» газетасида бир қанча мақолалар эълон этилди. Баъзи матний хато ва нуқсонларидан қатъи назар, 1991 йили Тошкентда «Ҳикматлар» китобининг катта нусхада оммага етказилиши маданий ҳаётимиздаги муҳим ҳодиса ўлароқ эътироф этилганди. Бу китоб орадан уч йил кечгач, турк олими Эрхон Сазоий Тўпли томонидан сўзбоши ва шеърий матн тўлиқ таржима қилинган ҳолда Истанбулда нашр қилинди. Очиғини айтиш ва тан олиш керак, ўша ошкоралик даврида ҳам «Эртага Яссавийга муносабат қандай бўларкан? Қайси олимни галдаги қурбонлик кутаётир?» — дегандай ҳадиклар бор эди. Фақат мустақиллик зиёси барча ҳадик ва тўсиқларга тубдан барҳам берди. Ана шундан буён Аҳмад Яссавий ва издошларига бағишлаб жуда кўп илмий, илмий-оммабоп тадқиқотлар яратилди. «Девони Ҳикмат»нинг янги нашрлари, Сулаймон Боқирғоний, Азим Xожа Эшон китоблари чоп бўлди. Ўзбек олимларининг ўн бешдан зиёд маъруза ва мақолалари Туркияда босилди.\nЎзбекистон Фанлар академияси Алишер Навоий номидаги Тил ва адабиёт институтининг мумтоз адабиёт бўлими ходимлари амалга оширган ишлар бирма-бир саналса, ишонинг, мақтанчоқликка ўхшаб кетиши мумкин. Шунинг учун мен иккимингинчи йилдан кейин чиқарилган китобларнигина эслатиб ўтмоқчиман. Булар: «Хожа Аҳмад Яссавий: ҳаёти, ижоди ва анъаналари», «Аҳмад Яссавий», «Девони Ҳикмат» (янги топилган намуналар). Сўнгги китобдаги шеърлар ўндан ортиқ қўлёзма ва тошбосма нусхалардан териб-танлаб жамланган. «Девони Ҳикмат»нинг қиёсий-йиғма матнини яратиш бўйича олиб борилаётган ишлар ҳам ниҳоясига етай деб қолди.\nУмуман, адабиёт, тил, тарих, фалсафа, педагогика соҳалари мутахассисларининг яқин ўнйилликда яссавийшуносликка қўшган ҳиссалари бундай сарҳисоб этилса, Яссавий ижодиётини текшириш қандай илдамлаганлиги, қандай янги миқёс касб этганлиги ўз-ўзидан равшанлашади. Илмий аниқлик ва холислик бор жойда эса, тахминбозлик, тарафкашлик каби маҳдудликларга чек қўйилади.\nБундан ташқари, бизда яратилган тадқиқотларга, айтайлик, тили тилимизга яқин, диний-ахлоқий қарашлари муштарак турк, уйғур, қозоқ, қорақалпоқ олимларининг муносабат ва эътирофлари билан ҳам қизиқилса зиён қилмайди. Дарвоқе, муайян мавзуда юзага келган илмий ишларни имкон қадар билишга жаҳд этмаслик, ҳукм ва хулосаларда адашиш ва чалғишга йўл очади.\n«Ўзбекистон адабиёти ва санъати»(2004 йил, 10 сентябр) газетасида босилган «Хорижлик яссавийшунос» номли мақола бунинг характерли бир мисолидир. Унда гўё америкалик шарқшунос Девин Ди-Уис фаолиятидан баҳс юритиш кўзланган бўлса-да, асосий мақсад бошқа. Яъни Девин Ди-Уиснинг тадқиқотларини ибрат билиб, шу баҳонада мустақилликдан кейин ўзбек яссавийшунослари яратган ишларни камситиш ва ҳеч иккиланмасдан уларга қўл силташга чорлашдир. Бунга асос нима? Бош асос — манба масаласи. Гўёки бизда яссавийшунослик «манбалар асосида эмас, балки Аҳмад Яссавий ижодини тавсиф ва тарғиб этиш йўлидан» борган эмиш. Шунинг учун «биз хорижий яссавийшунослардан ортда» қолган эканмиз. Қадимий манбаларга таянмасдан бирор-бир сўфий ижодкорнинг ижодини тавсиф ва тарғиб этиб кўринг-чи, нимага эришасиз? Қуруқ сафсата, ўлик ва тахминий гаплардан бошқа ҳеч нарсага.\n1999 йили ёш тадқиқотчи Н.Ҳасанов «Султон Аҳмад Ҳазинийнинг «Жавоҳир ул-аброр мин амвожил биҳор» асари ва унинг яссавийшуносликдаги илмий-тарихий қиммати» мавзуида номзодлик диссертациясини ёқлади. «Аҳмад Маҳмуд Ҳазиний (ҳаёти ва ижоди)» (Тошкент, 2001) монографияси илм аҳли томонидан қизиқиш ила кутиб олинди.\n«Ўзбек тили ва адабиёти», «Тафаккур», Туркиядаги «Тасаввуф» илмий-академик журналларида эълон қилинган «Ҳазинийнинг «Манба ул-абҳор фи риёзил аброр» асари ҳақида», «Ҳазинийнинг «Жомиъ ул-муршидин» асарига доир», «Муршидлар силсиласи» каби мақолаларни манбаларга суянмасдан ёзиб бўлмаслигини англаш наҳотки қийин? Сўфий Муҳаммад Донишманднинг «Миръот ул-қулуб» асаридан Девин Ди-Уис фойдаланган бўлса, фойдалангандир. Биз эса уни нашр ҳам эттирдик. Шунингдек, Яссавийнинг пири Юсуф Ҳамадонийнинг «Рутбат ул-ҳаёт», «Одоби тариқат» ва Абдулҳолиқ Ғиждувонийнинг «Мақомоти Юсуф Ҳамадоний» рисолалари ўзбекчага таржима қилиниб чоп этилди. Булар ҳақида балки кимларгадир хабар етказиш ёки ҳисобот бериш керакдир? Ёки халқ мақолида таъкидланганидек, «олдингдан оққан сув» ҳақиқатда қадрсиз бўладими? Қадрсизлантириш майли шу қадар мароқбахшми?\nБундан қарийб бир юз етмиш йил муқаддам Виктор Гюго «Санъат, бу — мен, фан, бу — биз» деган бир гапни айтган. Бундай ўйлаб кўрилса, шу учқур фикр фан ва санъат меҳнатининг ҳам ўзига хослиги, ҳам асосий фарқини англашга ундайди. Илмнинг бош шартларидан бири «субъектив алломачилик» кайфиятига қул бўлмасликдир. Доимий равишда фан билан машғул бўлмаган улкан ижодкорлар ҳам буни назардан соқит этмаганлар. Бу жиҳатдан буюк Гётенинг ўз илмий-тадқиқотлари тўғрисида: «... менинг ишим — кўпчиликнинг иши, бунда фақат Гёте деган ном меники», деган сўзлари эътиборлидир. Шунинг учун бирор-бир илмий мавзу юзасидан қатъий хулоса чиқаришда «Мен биламан» деган иқрордан кўра, «Мен нимани билмайман?», деб ўйлаш фойдалироқ. Айниқса, шу мавзуни ўзинг махсус ўрганмаган ва яратилган тадқиқотларнинг энг зарур қисмидан ҳам бехабар бўлсанг.\nМафкура қолипларига мувофиқ келмаган ижодкорларни коллектив бўлиб қоралаш шўро сиёсати фанда жорий этган «усул» эди. Аҳмад Яссавий шахси ва ижодиётини қоралашда шу усулдан кенг фойдаланилганди. Кейинги пайтлари эса илмимизда кўпчилик заҳмат чекиб қўлга киритган ишларни алоҳида бир киши томонидан инкор айлаш ёки йўққа чиқаришга уриниш тез-тез кўзга ташланаётир. Асоси бўш бу «усул» яна Аҳмад Яссавийнинг адабий меросига татбиқ этилаётгани ҳайратланарли, албатта. Совет замонида қадимий манбаларга асосан Аҳмад Яссавийнинг ижоди ва ижодкорлигига иштибоҳни кучайтириш ғаразида суянилган бўлса, энди улар ўзга бир мақсад учун дастак қилинмоқда.\n«Агар биз Фитратнинг «Аҳмад Яссавий» ва «Аҳмад Яссавий мактаби шоирлари тўғрисида текширишлар» номли тадқиқотларини кўздан кечирсак, — дейилади мақолада, — олимнинг ўнлаб манбалар билан иш кўрганига гувоҳ бўламиз. Лекин кейинги йиллардаги тадқиқотларда ушбу манбалар билан боғлиқ фикр-мулоҳазалар учрамайди».\nМана, устод Фитратнинг «Аҳмад Яссавий» номли биринчи мақоласини олайлик. Унда на тарихий, на илмий, на тасаввуфий бирорта эски манбанинг номи ҳам, муаллифи ҳам тилга олинган. Бироқ, бу — Фитрат манба билан ишламаган дегани эмас. Балки марҳамат этиб ўша «ўнлаб манбалар»нинг номини айтинг, деганидир.\nФитратнинг иккинчи мақоласида бир неча манбаларга мурожаат қилиниб, иқтибослар келтирилса-да, улардан бевосита Яссавийга тегишлилари бештага ҳам етмайди. Ҳеч шубҳасизки, «Ламаҳот» Аҳмад Яссавий ҳаёти, тариқати ва издошлари фаолиятини ўрганишда ниҳоятда қимматли манба. Ундаги зикри жаҳрия, шу силсила мансублари, Аҳмад Яссавийнинг насаби, каромат ва фавқулодда ҳоллари, ундан кейинги элликдан ортиқ тасаввуф олимларининг таржимаи ҳоли ва бошқа масалаларга оид мулоҳаза-маълумотлар ҳар қандай тадқиқотчининг фикр-қарашларини бойитади. Шу жиҳатдан у яссавийшуносликда таянч бир манба вазифасини ўтайди. Аммо тазкира ва маноқиб характеридаги бундай асарларнинг бирортаси ҳам Аҳмад Яссавийнинг адабий-ижодий қиёфасини ёрқин гавдалантириб беролмайди. Шунинг учун у ё бу манба билан шахсан танишмасдан талаб қўйиш ва кўрсатма бериш ҳеч вақт ўзини оқламайди. Қолаверса, соф тасаввуфшунос билан бошқа соҳа вакиллари — адабиёцҳунос, тилшунос ёхуд файласуфларнинг манбаларга муносабати ва эҳтиёжини асло қориштирмаслик керак, ҳеч пайт муболағага ҳам эрк бермаслик лозим. Фитрат «Ламаҳот», «Самарат ул-машойих» каби манбаларни таҳлил қилиб яссавия йўналишидаги ўнлаб шоирларни эмас, бор-йўғи олтита шоирнинг номини аниқлаган, холос.\nРус тилшунос олими А.К.Боровковнинг 1948 йили «Совецкое востоковедение» номли китобда босилган мақоласига (А.Эшонбобоев мақоласида унинг номи негадир «Определение языка хикматов Ахмада Ясеви» деб кўрсатилган. Ҳолбуки, асосий сарлавҳа «Очерки по истории узбекского языка»дир — И.Ҳ.) фақат адабиёцҳунослар эмас, ўзбек тилшунослари ҳам танқидий муносабатларини билдиришган. Филология фанлари доктори, профессор А.Алиевнинг хулосаси бўйича, номи кўрсатилган тадқиқотида Боровков «Яссавий шеърларини таҳлил этганда, ундаги айрим мисралар турли нашрларда бир-биридан баъзи сўз, сўз формалари билан фарқланишига аҳамият бериб, кўпроқ «Боқирғон китоби»га қиёслаб, биртомонлама ўргангани яққол кўринади»(«ЎзАС», 1993, 29 октябр). «Хорижлик яссавийшунос» мақоласида менинг билганим-билган, айтганим-айтган қабилида иш кўрилиб, Боровков мақоласи хусусида билдирилган бирор-бир танқидий фикр ва мулоҳаза эътиборга олинмайди. Бу ҳам етмаганидек, рус шарқшуносининг асосий хулосалари бузиб баён этилади. Мана бу жумлаларга диққат қилинг: «Шарқшунос А.К.Боровков «Девони Ҳикмат» шеърларининг асосий қисмини XV асрнинг биринчи ярмида яратилган деган фикрни билдирган эди». Боровков эса «Девони Ҳикмат»даги шеърларнинг «асосий қисми XV асрнинг биринчи ярмида яратилган», деб айтмаган. Биринчидан, у Яссавий ҳикматлари асрдан асрга, авлоддан авлодга оғзаки тарзда етиб келиб, кўпсонли мухлислар, ўқувчилар томонидан кўчирилганлигини таъкидлаган: «Хикматы Ясеви передавалис изустным путем и переписывалис многочисленными читателями». Иккинчидан, «По всем признакам формироваця сборники хикматов стали не ранее второй половины XV в.», дейилган. Бу гап «ёзилган», «яратилган» деган мазмунни акс эттирмайди. Мустақил шеър яратиш билан, халқ орасида тарқалган мавжуд шеърларни жамлаб тўпламлар тузиш тамоман бошқа-бошқа ҳодиса. А.К.Боровков домланинг меҳнати, холислик билан баён қилинган фикр-мулоҳазаларини қадрлаш жоиз. Айни пайтда унинг тасаввуф ва тасаввуфий адабиёт мутахассиси бўлмаганлигини ҳам унутмаслик лозим. Бунга ишонч ҳосил этиш учун олимнинг мазкур мақоласидаги бир қанча фактларга эътибор бериш етарлидир. Масалан, у Муҳаммад Олим Ҳожининг «Ламаҳот мин нафаҳот ил-унс» асарида Ҳикмат мажмуаларида тез-тез учрайдиган Яссавийнинг икки шеъри ўрин олганлигини айтиб, қуйидаги байтни иқтибос келтиради:\nОриф ишқи жон мулкида алам торца,\nБу байтдан маъно чиқариш қийин. Зеро, ишқ ҳеч пайт «жон мулкида» алам тормайди — дард, алам қўзғайди. Оламнинг «булбул» бўлиши ҳам тасаввурга сиғмайди — у жўшиши, ғалаён қилиши мумкин. Байтдаги маъно ориф ошиқнинг ҳол қуввати ва унинг ташқи оламга таъсир ўтказиши ҳақида бўлиб, «Ламаҳот»да:\nОриф ошиқ жон мулкида алам торца,\nЎн саккиз минг қамуғ олам ғулғул бўлур, —\nдеб битилган. Ёки «Ҳар ким кўрсанг Xизр бил, ҳар тун кўрсанг Қадр бил» байтини у: «всякого, кого ты увидиш, чти за Xызра, всякой ночи, которую ты видиш(переживаеш) знай цену», деб таржима қилганки, Қадр тунига ишорат инобатга олинмаган. Бу эса мисра мазмунини жўнлаштирган.\nТасаввуфий шеър матнининг ўзига хос талаб, қонуният ва мураккабликлари бор. Фақат манба кўриб, тасаввуфга доир умумий маълумотларни ўзлаштириб матн таҳлилида ютуққа эришиш амри маҳол. Афсуски, бунга мисол кўп. Аҳмад Яссавийнинг муаллифлигига дахлдор «ески пластинка»ни қайтаришга жаҳд айлаш ҳам ана шу ночорликни хаспўшлашга уринишдан бошқа нарса эмас. Ахир, «Девони Ҳикмат»нинг қадимий нусхаси йўқ деб қўл қовуштириб ўтириб бўлмаслигини нуфузли тадқиқотчи олимларимиз қайта-қайта гапиришган. Филология фанлари доктори А.Ҳайитметов домла яқиндагина босилган «Яссавий сатрларидаги фарқлар» номли мақоласида «Яссавийнинг тасаввуфий дунёқараши, фикр ва мулоҳазалари унинг шеърияти орқали ифодаланган ва намоён бўлган. Бинобарин, унинг сўфийлигини, донишмандлигини тан олиш, шеъриятини ҳам тан олиш деган гапдир», — деб ёзади. Айрим чет эллик олимлар, жумладан, Девин Ди-Уис ҳам худди мана шу ҳақиқатни тан олмаслик тарафдори. Унингча, «Бугунги кунда «Девони Ҳикмат» номи билан машҳур бўлган шеърий компиляция (иқтибос) одатда Аҳмад Яссавийга нисбат берилади, аммо яссавия тариқатининг ички манбалари ҳам ушбу тўпламнинг Аҳмад Яссавийнинг индивидуал ижоди маҳсули эканлигини шубҳа остига олади». «Шубҳа остига» олинишлар янгилик эмас ва улар, эҳтимол, ҳали анча давом этар. Лекин «Ҳикматлар» китоби кейинча тил жиҳатидан ва маъно томонидан қанчалик ўзгаришларга дучор бўлмасин «унинг асл вазни аввалги ҳолича қолган»лигини (Мақсуд Шайхзода) биламиз-ку! Ҳикматларнинг ғоя ва образлар таркибини тамоман ислоҳ қилиб ёки бутунлай ўзгартириб бўлмаслигига наҳотки фаҳмимиз етмаса?\nСўфи Оллоёр бир буюк китоб кимдан ёдгор қолганлигини сўзлаган: Яссавийданми ёки унинг «компиляция»чилариданми? Шайбоний ва Убайдий Яссавийни шарафлаб ҳикматлар таъсирида шеърлар яратганида уларга «индивидуал ижод маҳсули» деб қарамаганми? Бу ва шу каби яна кўплаб саволлар Девин Ди-Уиснинг нуқтаи назарига иштибоҳ билан қарашни талаб этади. Очиғини айтганда, унинг асосий хулосалари ё Фитрат ёки Боровков хулосаларининг қайтариғидир.\nДевин Ди-Уиснинг «Машойихи турк и хваджаган: переосмысление связей между суфийскими традициями яссавия и накшбандия» (Суфизм в Сентралной Азии. Санкт-Петербург, 2001, стр. 211—243) номли мақоласида ҳам тасаввуф ва тариқатлар тарихидан хабардор кишининг фикр-қарашларини бойитадиган зўр бир илмий янгилик учрамайди. Қаерда ва қайси тилда бўлмасин, юртимизда кечган тасаввуф жараёни ва ундаги тариқатлар ҳаёти ҳамда тарихи ўрганилган тадқиқотлардан хабардор бўлиш, албатта, фойдалидир. Аммо уларнинг илмий қимматини белгилаш, янгиликларини аниқлашда зинҳор-базинҳор ҳаваскорлик савиясига таяниб қолмаслик керак. Зеро, олимлик иқтидори бу — чумчуқни — лочин, лочинни — чумчуқ дейиш эмас: ҳар бир нарсани ўз номи билан аташ ва ўзининг асл қиёфасида кўрсата олишдир.\n"http://www.kutubxona.com/wiki/index.php?title=Umarali_Normatov._Qalb_dramasi_va_nafosati_/_Kiril&oldid=12235" dan olindi


Калифорнияда 100 минг литрдан кўпроқ нефть оқиб кетди\n07:27 / 24.06.2016\nАҚШнинг Калифорния штатида, Тинч океани соҳилидан бир неча мил узоқликда нефть қувуридан 110 минг литрдан кўпроқ (700 баррель) нефть оқиб кетди, деб маълум қилди Вентура округи ўт ўчириш хизмати.\nЎт ўчирувчилар нефтнинг океанга тушишининг олдини олишди, деб маълум қилди Los Angeles Times. Дастлаб оқиб кетган нефть ҳажми 5 минг баррелга баҳоланаётган эди. Нефть оқиши каньондан 0,8 км берида юз берган. "Нефтнинг тортиб олиниши тўхтатилди. У океанга етиб боришининг ҳеч қандай имконияти йўқ. Ҳозир тозалаш ишлари олиб борилмоқда", деб айтди ўт ўчирувчилар вакили Марисоль Родригес.\nЛоc-Анжелес ва Санта-Барбара ўртасидаги соҳил бўйидаги шаҳарчада нефть оқиб кетгани 23 июнь эрталабки пайт маълум бўлган. Нефть сойнинг қуриб қолган ирмоғи бўйича оққан, бироқ соҳилга етиб бормаган. Нефть Aera Energ, қувур эса Калифорния ва Луизиана штатларида ишловчи ҳамда 1600 км узунликдаги қувурларга эга Crimson Pipeline компаниясига тегишли.